Basketbalistky prehrali prípravu v Srbsku, tréner ocenil bojovnosť

Ďalšie stretnutia čakajú slovenské basketbalistky už koncom tohto týždňa.

BRATISLAVA. Slovenská ženská basketbalová reprezentácia má za sebou dvojicu prípravných stretnutí v Srbsku proti domácemu výberu. Zverenky nového trénera Juraja Suju v Belehrade v oboch prípadoch podľahli domácim hráčkam. V sobotu prehrali jednoznačne 60:93, no o deň neskôr podali lepší výkon. V nedeľu po prvom polčase viedli o osem bodov, ale napokon nestačili na súperky (61:73). V prvom víkendovom dueli Slovenky doplatili najmä na zlú defenzívu, o čom svedčí až 53 inkasovaných bodov v prvom polčase. "Domáce na nás vybehli veľmi agresívne a jednoznačne dominovali po fyzickej stránke. Odovzdali sme im veľa stratených lôpt, boli sme slabí v obrannom doskoku. To je najväčšia príčina toho, prečo je rozdiel taký veľký," vyjadril sa kouč Juraj Suja. Spoločne s kapitánkou Barborou Bálintovou sa zhodli, že slovenský tím dostal až príliš veľa ľahkých košov, čo potvrdzujú aj štatistiky. Z rýchlych brejkov nastrieľali Srbky 28 bodov, Slovenky iba šesť. Takisto domáce basketbalistky predčili súpera v podkošovom priestore, v ktorom dosiahli dvojnásobne viac bodov (48:24). Nedeľňajšia odveta bola zo slovenskej strany podstatne lepšia, hoci z toho napokon bola dvanásťbodová prehra. "Hrali agresívnejšie v obrane a myslím si, že aj v útoku. Žiaľ, nepadlo nám toľko striel, koľko by sme chceli. Ukázali sme však, že je na čom stavať. Chceme sa zlepšovať každým zápasom," povedala Sabina Oroszová.Tréner Suja skonštatoval, že v závere už jeho zverenkám dochádzala kondícia a aj preto minuli niekoľko otvorených striel. "Všetka česť dievčatám, ako bojovali. Myslím si, že ukázali veľmi slušnú tvár svojej hry a nasadili latku veľmi vysoko," skonštatoval Suja. Ďalšie stretnutia čakajú slovenskú ženskú reprezentáciu už koncom tohto týždňa, keď sa predstavia v dvojzápase proti Slovinsku (14. a 15. júna).Výsledky:sobota 8. júna:Srbsko - Slovensko 93:60 (53:30)Najviac bodov: Dabovičová 13, Brooksová a Miličová po 12 - Oroszová 13, Bálintová 11, Dudášová a Slamová po 8nedeľa 9. júna:Srbsko - Slovensko 73:61 (32:40)Najviac bodov: Jovanovičová 14, Miljkovičová 9, Crvendakičová 8 - Bálintová 13, Dudášová 12, Oroszová 10


Orlen sa vraj chystá vykúpiť menšinového akcionára v Unipetrole

VARŠAVA. Poľská spoločnosť PKN Orlen sa chystá skoncovať so spormi v českej spoločnosti Unipetrol, v ktorej vlastní skoro 63 percent, a zvažuje prevzatie podielu druhého najväčšieho akcionára, s ktorým sa roky háda. Uviedol to poľský web Puls Biznesu s pripomienkou, že 23,7 percenta Unipetrolu patrí slovensko-českej investičnej skupine J&T. Hodnotu Unipetrolu odhadol na asi 50 miliárd českých korún (1,9 miliardy eur), cenu podielu J&T na viac ako 11 miliárd korún (viac ako 417 miliónov eur). Rokovania by vraj mohli začať po stredajšej valnom zhromaždení Unipetrolu. "Medzi touto dvojicou to iskrí roky a naposledy spory dosiahli vrchol. Menšinový akcionár sa napríklad dožaduje vyplatenia väčších dividend a kritizuje stratégiu Unipetrolu," poznamenal server. "Naposledy napätie ešte vzrástlo. Dôvodom je minuloročné prevzatie chemickej spoločnosti Spolana, ktorá predtým patrila firme Anwil, ktorej stopercentným vlastníkom je Orlen. J&T od začiatku transakciu kritizuje a okrem iného tvrdí, že Unipetrol zaplatil za firmu z Neratovíc príliš veľa," dodal s tým, že od stredajšieho valného zhromaždenia akcionárov sa čaká ďalší boj. "Neustály konflikt prekáža šéfom koncernu (Orlen) natoľko, že by ho chceli definitívne uzavrieť," tvrdí Puls Biznesu. "Čoskoro sa má rozhodnúť o začatí rokovania o odkúpení akcií Unipetrolu od J&T. Podľa nášho informátora zatiaľ na to nie sú podmienky, pretože práve končí existujúce vedenie, ale po valnom zhromaždení by malo nastať vhodné ovzdušie," dodal. Orlen sa k týmto tvrdeniam nevyjadril. "Sme pripravení k nákupu akcií od Orlenu či k odpredaju našich podielov za primeranú cenu," uistil Pavel Muchna, predstaviteľ J&T. Server pripomenul, že Unipetrol kúpil Spolanu za "symbolický" milión eur, zatiaľ čo o dekádu skôr bola cena dvadsaťkrát vyššia. Napriek tomu bol podľa analytika Ondřeje Koňáka nákup nevýhodný: zatiaľ čo predtým Spolana dosahovala čistý zisk vo výške miliardy korún, v poľských rukách sa stala stratovou. Orlen tak podľa Muchnu z J&T zneužíva dominantné postavenie, všetci akcionári Unipetrolu ponesú straty Spolany aj náklady investícií do tejto firmy. Ich výšku analytik Koňák odhadol na štyri až päť miliárd korún. Výhrady J&T ale môžu mať aj druhú stranu, upozornil server a s odvolaním sa na nemenovaného informátora uviedol, že regionálni konkurenti Spolany, česká Spolchemie a slovenský Fortischem, spojení s J&T, v posledných rokoch podnikli drahé investície. K rovnakým sa chystá Spolana a tým ohrozuje zisky konkurentov. Prípadné posilnenie Spolany by postihlo Spolchemie aj J&T. Muchna aj Koňák ale tvrdia, že Spolchemie pôsobí v inom segmente trhu a škála výrobkov oboch firiem sa prekrýva len minimálne.


KOMENTÁR TOMÁŠA PROKOPČÁKAPodvodníci v našej vede

Predátorské časopisy

Komentár

Uľahčiť si a neriskovať. Prečo sa naša veda stáva obeťou i páchateľkou podvodov?

Najskôr tá dobrá správa. To, že (nielen) analýza tohto denníka spred dvoch mesiacov rozčerila relatívne pokojné vody vedeckej komunity a o postavení slovenskej vedy sa znovu začalo rozprávať, je príjemné zistenie. V drobnom a v niektorých zákutiach i mierne zapáchajúcom rybníku miestneho výskumu s pár autonómnymi kalužami spôsobila jemné premiešanie spodnej vody. To však vyplavilo aj kopu bahna, ktoré sa dosiaľ ukrývalo kdesi pod vytŕčajúcimi trávami. Bahna poskladaného z neschopnosti, osobných útokov, iracionálnych nezmyslov i nepochopenia jednoduchých tabuliek – dokopy to o stave slovenskej vedy svedčí zhruba podobne ako samotná analýza. Neochota niektorých ústavov, tímov či jednotlivcov zastávať dôstojné miesto v porovnaní so svojou medzinárodnou konkurenciou však nie je jedinou diagnózou miestnej vedy. Nie je možno ani tou najdôležitejšou. Pokojne ním môže byť zistenie, že aj keď niekde na začiatku bývajú dobrý nápad, úmysel aj úprimná snaha stav vecí zlepšiť, na Slovensku to dokáže dopadnúť tak ako vždy. Exaktný prístup k meraniu kvality (a kvantity vedy) totiž nie je z princípu zlý. No nemal by sa stať automatickou modlou, navyše, účelovo ohýbanou presne tak, aby sa to komusi práve (k habilitácii) hodilo. Nejako tak sa to deje v prípade požiadavky na zahraničné publikovanie či prítomnosti našich vedeckých štúdií v dobrých odborných magazínoch. Historky z chodieb miestnych katedier a vedeckých ústavov stoja samy za niekoľko komentárov. No dôležitejšie sú fakty: a tie hovoria o honbe za čiarkami do výkazov, pri ktorej sa časť – dúfajme, že malá – miestnej komunity stala obeťou podvodníkov a časť dokonca páchateľom takýchto podvodov. Náš malý vedecký rybník sa stal ideálnou korisťou vedeckých predátorov, ktorí sa veselo preháňajú v jeho vodách. Napríklad vtedy, ak si kdesi v Rumunsku založíte časopis určený, nesmejte sa, na podporu slovenskej vedeckej menšiny za hranicami našej malebnej krajiny. Výsledkom je, že náš malý vedecký rybník sa stal ideálnou korisťou vedeckých predátorov, ktorí sa veselo preháňajú v jeho vodách. Stojaté hladiny vedy i s miestnym bahnom takýmto predátorom vyhovujú a ani sa nemusia veľmi snažiť – mnohé oslabené tvory sa už ani nebránia a naučili sa „v systéme chodiť“. Ak však chceme slovenskú vedu opraviť, musíme s týmto rybníkom niečo urobiť. Nehovoríme hneď, že ho treba úplne vypustiť, vyčistiť a naliať doň vodu nanovo. No mali by sme nájsť odvahu na to, aby sme poriadne hrabli, bahno (aj s rôznymi predátormi) z neho odstránili... A to aj pri riziku, že si to, bohužiaľ, odnesie pár rastlín. Tento text ste mohli čítať vďaka tomu, že platíte za obsah. Vážime si to.


Za predražený armádny systém z čias Glváča zatiaľ nikoho neobvinili

Zmluvy preveroval aj Najvyšší kontrolný úrad, ktorý konštatoval porušenie zákona.

BRATISLAVA. Polícia zatiaľ v prípade vyšetrovania nákupu armádneho systému neobvinila konkrétnych ľudí. Pre agentúru SITA to uviedol hovorca policajného prezídia Michal Slivka. Polícia preveruje nákup systému s názvom "záznam činnosti operátorov", ktorý Ministerstvo obrany SR obstaralo ešte za predchádzajúceho vedenia za viac ako 1,3 milióna eur a figuruje v ňom aj bývalá spoločnosť súčasného šéfa služobného úradu rezortu obrany Jána Hoľka. Podnet na obstaranie podal bývalý zamestnanec ministerstva obrany Maroš Klinčák a tiež Nadácia Zastavme korupciu. Zmluvy preveroval aj Najvyšší kontrolný úrad, ktorý konštatoval porušenie zákona a celú vec následne postúpil Národnej kriminálnej agentúre (NAKA). Vyšetrovanie tohto prípadu pokračuje. „V uvedenej veci doposiaľ vznesené obvinenie voči konkrétnej osobe nebolo. Pretože ide o trestnú vec, ktorá sa nachádza v štádiu trestného konania v prípravnom konaní, ktoré má zásadne neverejný charakter, nebudeme k uvedenej veci poskytovať žiadne bližšie informácie. Orgány činné v trestnom konaní postupujú neverejným spôsobom preto, aby náležite objasnili skutok a zistili jeho páchateľa či páchateľov. Práve neverejnosť garantuje, že proces dokazovania môže byť, a spravidla je, úspešný. Zverejňovanie informácií z konkrétnych trestných vecí v akomkoľvek štádiu konania spravidla umožňuje páchateľom, ktorých účasť na skutku sa ešte nepodarilo dokázať, pripraviť si obhajobu alebo odstrániť dôkazy, ktoré by ich mohli usvedčiť," uviedol na otázky agentúry Slivka. V prípade dodania systému sa obrátil Klinčák najskôr na sekciu kontroly ministerstva obrany, ktorá konštatovala, že zákony porušené neboli. Následne zmluvy preveril Najvyšší kontrolný úrad, ktorý naopak konštatoval porušenie zákona a celú vec postúpil Národnej kriminálnej agentúre (NAKA). Klinčák si nechal vypracovať aj vlastnú právnu analýzu, pretože sa domnieval, že tento armádny systém bol obstaraný bez verejnej súťaže a navyše za dvojnásobnú sumu. Nákup leteckého systému "záznam činnosti operátorov" sa uskutočnil v rokoch 2012 až 2013 v celkovom objeme 1 370 000 eur. Dodanie zabezpečila spoločnosť Willing a.s., ktorej zakladateľom je Miroslav Výboh. Ako subdodávateľská spoločnosť v nákupe figurovala R-Sys s.r.o, za ktorou vtedy stál súčasný šéf služobného úradu Ján Hoľko. V čase nákupu viedol rezort obrany nominant strany Smer-SD Martin Glváč.


Časovku na Okolo Algarve vyhral Küng, celkovým lídrom ostal Pogačar

Pogačar má 31-sekundový náskok pred Masom.

3. etapa (Lagoa, 20,3 km): LAGOA. Švajčiarsky cyklista Stefan Küng triumfoval v piatkovej 3. etape na pretekoch Okolo Algarve v Portugalsku (2.HC), ktorou bola časovka. Dvadsaťpäťročný pretekár tímu Groupama-FDJ triumfoval časom 24:33 minúty pred druhým Dánom Sörenom Kraghom Andersenom zo Sunwebu, ktorý zaostal o dve sekundy. Tretie miesto obsadil Belgičan Yves Lampaert (Deceuninck-Quick Step), ktorý za víťazom zaostal o päť sekúnd. Na čele priebežného hodnotenia zostal Slovinec Tadej Pogačar z UAE Team Emirates. Druhý je Španiel Enric Mas (Deceuninck-Quick Step) s mankom 31 sekúnd, tretia priečka patrí Kraghovi Andersenovi, za lídrom zaostáva o 36 sekúnd. V sobotu je na programe 4. etapa na 198,3 kilometra z Albufeiry do Taviry. Slovensko na pretekoch nemá zastúpenie.


Legendárny Yzerman prišiel na Slovensko, rozhovor ale odmietol

PIEŠŤANY. Mládežnícky hokejový turnaj hráčov do 18 rokov Hlinka Gretzky Cup ponúka tradične prehliadku najväčších talentov, ktoré sa ešte len objavia na drafte zámorskej NHL. Kluby profiligy preto ani tento rok nepodcenili prípravu na prestížne podujatie a do dejiska turnaja v Piešťanoch a českom Břeclave vyslali dovedna 250 skautov. Ako prví sa v slovenskom kúpeľnom meste hlásili predstavitelia Vegas Golden Knights. Na tribúnach piešťanského zimného štadióna, ale aj v jeho útrobách sa to hemží mužmi, ktorí majú na krku visačku s nápisom "skaut". Prečo je to tak, vysvetlil pre agentúru SITA európsky skaut Detroitu Red Wings Vladimír Havlůj. "Je to z dvoch dôvodov. Tým prvým je, že na turnaji sa objavujú hokejisti ročníka 2002, ktorí budú dostupní na najbližšom drafte NHL. Vďaka tomu získame prehľad o najlepších hráčoch. Môžeme postupne eliminovať hokejistov, ktorí nás nezaujali a viac sa venovať tým, ktorých výkony nás oslovili. Druhým dôvodom je, že mužstvo Kanady prišlo v plnom zložení a na svetovom šampionáte v apríli sa nemusí predstaviť v takej sile, keďže viacerí hráči budú v play off. Navyše je tu mužstvo USA, ktoré prišlo s 'béčkom'. Môžeme preto vidieť nových hráčov zo zámoria, ktorí sa v Európe neobjavujú," objasnil skúsený Čech. Na skautov Detroitu počas turnaja osobne dozerá aj nový generálny manažér klubu Steve Yzerman, ktorý však ponuku na rozhovor odmietol so slovami: "Teraz nie, možno niekedy neskôr." Trojnásobný víťaz Stanleyho pohára v pozícii hráča nemal záujem o stretnutia s novinármi, viac ho zaujímali pracovné záležitosti. "Steve prišiel do klubu nedávno z Tampy Bay, máme nejaké zmeny medzi skautmi, a tak chcel vidieť, ako pracujeme. Zároveň sa prišiel pozrieť aj na hráčov. Väčšinou sa chodieva pozerať na tieto dôležité turnaje ako sú MS alebo Hlinka Greztky Cup," prezradil Havlůj. V záplave skautov z USA, Kanady, Švédska alebo Ruska sa okrem Čechov objavujú aj slovenskí zástupcovia. Jedným z nich je Ján Gajdošík, ktorý pracuje pre New York Rangers už od sezóny 1992/93. "Turnaj Hlinka Gretzky Cup je pre nás ideálnou možnosťou porovnať si hráčov, ako vyzerajú po letnej príprave. V priebehu sezóny potom vieme analyzovať, či u jednotlivcov prišlo k zlepšeniu alebo zhoršeniu. Je to pre nás prvý vstupný zápis a dáva nám obraz o tomto ročníku," hovoril trenčiansky rodák pre agentúru SITA. Pri pohľade na skautov sediacich na tribúnach s perami a notesmi sa zdá, že táto práca si nevyžaduje veľa úsilia. Sledovanie zápasov je však len zlomkom ich pracovnej náplne. "Bolo by príjemné iba sledovať zápasy, ale je to len časť našich povinností. Musíme písať reporty po zápasoch a zbierame veľa informácií zo všetkých strán. V súčasnosti je to ľahšie, keďže máme internet. Keď som začínal, internet neexistoval. Reporty sme písali ručne a posielali ich faxom. Súčasťou našej práce sú aj pohovory s hráčmi, psychické či fyzické testy. O hokejistoch zbierame informácie od spoluhráčov, trénerov, spoznávame rodinné zázemie. Zároveň je to veľmi zodpovedná práca, keďže kluby stojí skauting nemalé finančné prostriedky. Je na nás tlak, aby sme vyberali hráčov čo najlepšie," vysvetlil Gajdošík. Rovnako ako hokej, aj skauting sa vyvíja. Najmä v zámorí sa monitorovaniu výkonov hráčov venuje obrovská pozornosť. "Rozdiel je v tom, že zatiaľ čo v začiatkoch skautingu sme boli na takomto turnaji traja, teraz sú tu viac ako dve stovky ľudí. Každým rokom pribúdajú skauti a myslím si, že skauting sa zmenil z hľadiska technológií. Ak ste chceli v minulosti objaviť Cháru, museli ste ísť do Trenčína. Teraz si stačí pozrieť hráča na internete a viete o jeho fyzických parametroch. V polovici sezóny si skontrolujete, koľko má bodov a potom sa naňho pozriete. Skauting nie je žiadne tajomstvo, je to len o tom, aby ste odhalili, či na to hráč má alebo nemá. Jedno sa však za tie roky nezmenilo, a to sú hráči," zdôraznil Havlůj, ktorý sa tejto práci venuje 28 rokov. Takmer rovnako dlho sa v branži pohybuje aj Gajdošík, ktorý taktiež v priebehu rokov zachytil viaceré zmeny. "Hlavné zameranie skautingu je rovnaké. Mení sa však filozofia, pretože v dôsledku vývoja hry sa menia aj potreby klubov. Keď som začínal v deväťdesiatych rokoch, kládli sme dôraz na fyzické dispozície hráčov. V NHL chceli dobre stavaných hokejistov. Aj v dôsledku zmien pravidiel nás teraz zaujímajú aj menší hráči. Hlavné je, aby boli šikovní a schopní hokejisti," pokračoval. Vzhľadom na pokroky v skautingu hráčov je takmer nemožné, aby klubom NHL mohol nejaký talent uniknúť. Havlůj si však myslí, že sa to stále môže stať. "Existuje približne päť percent hráčov, o ktorých možno aj všetci vedia, ale videli ich v zlom zápase. Mladí chlapci sú v tomto veku ako záchodové dosky - raz sú dolu a potom zasa hore. Je to preto otázka šťastia, či hráča vidíte v dobrom alebo zlom zápase. Ak sa mu stretnutie nepodarí, jednoducho ho škrtnete. Ak hrá dobre, sledujete ho ďalej," argumentoval český odborník, na ktorého nadviazal Gajdošík. "Existujú tzv. late bloomers, teda hráči, ktorí sa vyvíjajú dlhší čas. Možno nevynikajú v súčasnosti, ale o niekoľko rokov už majú svoju kvalitu. Preto sa nepozeráme na hráčov len podľa toho, ako vyzerajú teraz, ale je pre nás zaujímavejšie vedieť, kde budú o päť, šesť alebo osem rokov, keď dosiahnu svoj vrchol," dodal pre agentúru SITA.


Slovnaft vyzbieral 60 ton použitého kuchynského oleja

BRATISLAVA. Spoločnosť Slovnaft pokračuje v zbieraní použitého kuchynského oleja. Za približne šesť rokov vyzbierala bratislavská rafinéria 60 ton použitého oleja. Z neho následne partnerská spoločnosť Meroco vyrába biopalivovú zložku do motorovej nafty. „Slovenským domácnostiam v súčasnosti výrazne rozširujeme možnosť odovzdať použitý kuchynský olej. Zvýšili sme počet čerpacích staníc, na ktorých zbierame použitý olej z domácností. Možno ho odovzdať už na 162 čerpacích staniciach v 84 mestách a obciach,“ uviedol hovorca Slovnaftu Anton Molnár.Z jedného litra použitého kuchynského oleja sa vyrobí 0,9 litra biopalivovej zložky. „Domácnosti môžu zbierať akýkoľvek rastlinný kuchynský olej. Po vyprážaní z fritéz, ale aj olej, ktorý slúžil ako nálev rýb, zeleniny či syra. Dôležité je zbierať čistý olej, bez zvyškov potravín, šťavy z mäsa a vody,“ dodal Molnár s tým, že nazbieraný olej potom stačí odovzdať obsluhe na čerpacej stanici.Skupina Slovnaft je integrovanou rafinérsko-petrochemickou skupinou. Kľúčovou spoločnosťou skupiny je Slovnaft, ktorá sa zaoberá najmä spracovaním ropy v jednej z najkomplexnejších európskych rafinérií a veľkoobchodným a maloobchodným predajom pohonných hmôt. Slovnaft prevádzkuje najväčšiu sieť čerpacích staníc v SR. Skupina Slovnaft je členom medzinárodnej Skupiny MOL.


Wimbledon spoznal štyri najlepšie tenistky. Zastúpenie má aj Česko

Do semifinále sa prebojovala aj Halepová.

WIMBLEDON. Rumunská tenistka Simona Halepová postúpila vo Wimbledone po druhý raz v kariére do semifinále dvojhry žien. Nasadená sedmička zdolala v utorok vo štvrťfinále za 89 minút Číňanku Šuaj Čang 7:6 (4), 6:1. Ďalej ide aj vlaňajšia finalistka a držiteľka siedmich trofejí z anglickej trávy Serena Williamsová. V súboji dvoch Američaniek zdolala po tuhom boji za 123 minút Alison Riskeovú v troch setoch 6:4, 4:6 a 6:3. Bývalú svetovú jednotku Halepovú trápila Číňanka len v prvom sete, v druhom triumfovala Rumunka za 29 minút. Účasťou v najlepšej štvorke Halepová zopakuje svoje kariérne maximum z Wimbledonu z roku 2014. "V prvom sete som o víťazstvo musela tvrdo bojovať. Ale vedela som, že dnes musím hrať tak dobre, ako len viem," citovala slová víťazky agentúra DPA. Halepová sa v boji o finále stretne s ôsmou nasadenou Jelinou Svitolinovou z Ukrajiny. Svitolinová vo štvrťfinále zastavila prekvapenie tohtoročného turnaja Češku Karolínu Muchovú po setoch 7:5 a 6:4. Serena Williamsová sa vo Wimbledone prezentovala pred zápasom s Riskeovou 22 esami, proti krajanke ich však zaznamenala až 19. "Bolo to vydreté víťazstvo. Alison hrala veľmi dobre, vedela, že nemá čo stratiť. To som si však potom uvedomila aj ja a vedela som, že musím hrať svoj tenis," citovala Williamsovej slová agentúra AP. Tridsaťsedemročná Američanka sa stretne v semifinále s Češkou Barborou Strýcovou, ktorá vo štvrťfinále zdolala devätnástu nasadenú Britku Johannu Kontovú 7:6 (5), 6:1 za 98 minút. "Som neuveriteľne šťastná, že sa mi podaril takýto úspech. Bol to náročný zápas, musela som byť stále sústredená. Teším sa na semifinále," povedala po zápase Strýcová, ktorá sa prebojovala do svojho prvého grandslamového semifinále. Simona Halepová (7-Rum.) - Šuaj Čang (Čína) 7:6 (4), 6:1 Serena Williamsová (11-USA) - Alison Riskeová (USA) 6:4, 4:6, 6:3 Barbora Strýcová (ČR) - Johanna Kontová (19-V. Brit.) 7:6 (5), 6:1 Jelina Svitolinová (8-Ukr.) - Karolína Muchová (ČR) 7:5, 6:4


PREZIDENTSKÉ VOĽBY 2019Boj začína nanovo, hovorí Šefčovič o druhom kole (minúta po minúte)

Minúta po minúte

Výsledky

Analýza

Stĺpček

Fotogalérie

Čaputovej štáb

Šefčovičov štáb

Harabinov štáb

Fotogalérie zo štábov

Incident v Medzanoch

Akí boli prezidenti

01:23 Minútu po minúte sme ukončili, ďakujeme za sledovanie. 01:07 Predstavitelia strany Most-Híd sa chcú s Čaputovou stretnúť a rokovať. Na otázku, či tým jasne odmietajú podporu Marošovi Šefčovičovi v druhom kole volieb, Bugár odpovedal, že "nič vylúčené nie je". 01:01 Čaputová pogratulovala Šefčovičovi. "Som rada, že nebudeme musieť čeliť extrému," povedala na margo toho, že kandidát s podporou Smeru sa dostal do druhého kola. Vyjadrila sa aj k tomu, čo ju odlišuje od Šefčoviča. Tvrdí, že zatiaľ čo on hovorí len o budúcnosti, nechce sa vyjadrovať k súčasnej realite a minulosti, s ktorou ešte nie sme vyrovnaní. 00:33 Šefčovič sa už začal vymedzovať voči svojej súperke v druhom kole Zuzane Čaputovej. Hovorí, že nasledujúce dni ukážu, že sú veľmi odlišní. Pripomenul, že je podpredsedníčkou Progresívneho Slovenska, pričom on je nezávislý kandidát. To, že poslanci Smeru mu dali podpisy na kandidatúru a Smer spolufinancoval jeho kampaň pri tom nespomenul. 00:26 Výsledky prvého kola prezidentských volieb sa ani po spočítaní troch štvrtín okrskových zápisníc výraznejšie nemenia. Do druhého kola postupujú Zuzana Čaputová so ziskom 39,46 percenta hlasov a Maroš Šefčovič s 18,79 percenta hlasov. Vyplýva to z predbežných neoficiálnych výsledkov zverejnených Štatistickým úradom. 00:14 Šefčovič je presvedčený, že jeho program je ten najlepší. V druhom kole chce zabojovať o voličov, ktorí sa ešte nerozhodli alebo stratili svojho kandidáta v prvom kole. Tvrdí, že prezidentskú kampaň si riadi sám a nie ľudia zo Smeru. "Najdôležitejšie bude zdôrazňovanie svojho programu," povedal. Na otázky smerujúce na stranu Smer a Roberta Fica reagoval vyhýbavo. K výraznému rozdielu medzi ním a Čaputovou povedal, že boj o druhé kolo býva často ťažší. 00:06 Šefčovič v prehlásení po prvých výsledkoch poďakoval ľuďom za vysokú volebnú účasť. "Zajtra ráno po spočítaní všetkých hlasov začíname odznova," uviedol. V druhom kole očakáva stret so Zuzanou Čaputovou. "Určite nechcem bojovať proti zlu, ako je to prezentované protistranou," povedal s tým, že nechce deliť ľudí na dobrých a zlých, na slušných a neslušných. Dodal tiež, že chce byť prezidentom s ľudskou tvárou. Rovnaké heslo používala aj strana Smer pri svojom programe. Inšpirovala sa pri tom Alexandrom Dubčekom, ktorého považuje za svoj vzor Robert Fico. Opäť zdôraznil kresťanské a tradičné hodnoty. 23:50 Novinári sa z oddelenej miestnosti presúvajú o poschodie vyššie, aby si vypočuli Šefčovičovo vyhlásenie. 23:43 Šefčovič bude každú chvíľu reagovať na predbežné výsledky, ktoré ukazujú, že postúpi do druhého kola so Zuzanou Čaputovou. 23:35 Volebná účasť zatiaľ dosiahla 46,04 percenta. 23:23 Nabiehajú prvé výsledky, podľa nich vedie Čaputová pred Šefčovičom s výrazným náskokom. Trojicu kandidátov s najvyšším počtom hlasov podľa predbežných výsledkov uzatvára Harabin. 22:50 O chvíľu by mali byť prvé výsledky, hovorí Šefčovič. Avizoval, že keď ich po konci moratória zverejnia, opäť príde medzi novinárov a vyjadrí sa k nim. Tlačovú konferenciu si naplánoval okolo polnoci. 22:40 Šefčovič sa počas volebnej noci poďakoval za podporu Smeru. Pochválil prácu slovenskej polície, prokuratúry aj súdov. 22:37 Z uzavretého priestoru, kde Šefčovič čaká na výsledky, prišiel medzi novinárov. Zopakoval, že je rád, že tu s ním je jeho rodina a dcéry. Objednal si čapované pivo. 22:33 Šefčovič na svojom Facebooku poďakoval všetkým, ktorí prišli k urnám. 22:00 Vo voľbách považuje Šefčovič za najväčšieho súpera atmosféru, ktorá na Slovensku vládne. "Nečakal som, že môže byť Slovensko až také polarizované. Pre budúceho prezidenta musí byť kľúčový celospoločenský zmier," zdôraznil. 21:55 Šefčovič zavolal novinárov do miestnosti, kde čaká s rodinou na volebné výsledky. Medzi jeho hosťami je aj bývalý guvernér Národnej banky Slovenska Ivan Šramko. Ten vlani v komunálnych voľbách podporoval Václava Miku, ktorý neúspešne kandidoval na post bratislavského primátora. Zvyšok večera sedia novinári oddelene, Šefčovič s rodinou a priateľmi čaká na výsledky o poschodie vyššie. 21:33 Maroš Šefčovič dorazil v sprievode svojej manželky. Očakáva, že vo voľbách bude veľmi vysoká účasť. "Aj my budeme veľmi nedočkavo čakať výsledky," povedal. V kampani podľa neho urobili maximum. Zdôraznil, že volebnú noc bude tráviť s priateľmi a s rodinou. Ráno odmietol novinárom povedať, či pozval a príde k nemu na štáb aj Robert Fico. Teraz povedal, že neočakáva žiadnych vrcholových politikov. Novinári v hoteli Loft sedia v oddelených priestoroch. Šefčovič povedal, že počas volebnej noci príde viackrát medzi nich. 20:34 Prezidentský kandidát Maroš Šefčovič bude tráviť volebnú noc v bratislavskom hoteli Loft. Jeho príchod sa očakáva okolo 21.00 h. 16:00 Šefčovič na Facebooku počas dňa pridáva fotky so známymi osobnosťami, už počas volebnej kampane sa snažil voličov zaujať práve aj svojimi kontaktmi. Na jednej z fotografií si čosi prezerá na smartfóne spolu s Arnoldom Schwarzeneggerom, na iných si podáva ruku s pápežom či diskutuje s Billom Gatesom. "Zahraničná politika je pre silné povahy. Pre žralokov," píše v jednom zo svojich statusov. 10:30 Maroš Šefčovič, ktorý kandiduje za prezidenta s podporou Smeru, odvolil spolu s manželkou na Základnej škole v Karlovej Vsi. Odhadovať výsledky nechcel. Volebný deň strávi s rodinou, ktorú pozval na obed. Povedal, že poobede si trochu zašportuje a večer bude sledovať výsledky v hoteli Loft. Na otázku, či príde na jeho štáb aj predseda Smeru Robert Fico, neodpovedal. "Uvidíme, kto príde," reagoval. Nepovedal ani, či Fica pozýval.


Zomrela Dolores O'Riordan, speváčka z kapely Cranberries

Speváčka zomrela náhle, vo veku 46 rokov.

LONDÝN. Zomrela speváčka írskej rockovej skupiny Cranberries Dolores O'Riordan. Vo veku 46 rokov skonala v Londýne, pričom v britskej metropole bola kvôli pracovným povinnostiam, infomuje britský denník Guardian. Momentálne nie sú známe žiadne ďalšie podrobnosti, čo speváčkinej náhlej smrti prechádzalo. V roku 1990 vyhrala Dolores konkurz na rolu speváčky v kapele The Cranberry Saw Us, ktorá sa neskôr premenovala na The Cranberries. V deväťdesiatych rokoch menila Dolores často účesy - chvíľu mala veľmi krátky zostrih, potom vlasy až po ramená a každú chvíľu mali inú farbu. Často vystupovala bosá. Skupina ohlásila rozpad v roku 2003, nebol však definitívny. V auguste 2009, keď v rozhlasovom vysielaní O'Riordan propagovala svoju sólovú platňu No Baggage, prezradila, že sa Cranberries dali znovu dohromady a chystajú sa na celosvetové turné. Práve vďaka O'Riordanovej sa skupina Cranberries preslávila po celom svete. O'Riordanová dodala kapele, ktorá až do jej prijatia nebola nijako zvlášť výrazná, nový náboj nielen "anjelským" vokálom, ale aj tvrdou autorskou prácou. Jedným z prvých hitov sa stali piesne Linger a Dreams. V rámci koncertného turné Roses Tour 2012 kapela vystúpila aj na Slovensku, 13. októbra 2012 odohrali koncert v bratislavskej Inchebe. Minulý rok vydali Cranberries svoj posledný akustický album Something Else, s ktorým mali absolvovať turné po Európe i severnej Amerike. To však zakrátko zrušili, pričom dôvodom mali byť práve zdravotné problémy O'Riordanovej súvisiace s chrbticou. Dolores O'Riordan v posledných rokoch trpela bipolárnou poruchou.


Na letisku vo Frankfurte zneškodnili bombu z druhej svetovej vojny

FRANKFURT NAD MOHANOM. Nemeckí pyrotechnici v noci na stredu úspešne zneškodnili neporušenú bombu pochádzajúcu z druhej svetovej vojny, ktorá bola objavená v utorok v blízkosti terminálu č. 2 letiska vo Frankfurte nad Mohanom. Informuje o tom agentúra DPA. Americkú bombu s hmotnosťou 50 kilogramov našli robotníci pri výkopových prácach pre novú železničnú trasu. Nález viedol k čiastočnej evakuácii terminálu a piatich hotelov, oznámila miestna polícia. Situácia letový poriadok neovplyvnila, blízku diaľnicu A3 však museli po polnoci uzavrieť. Pyrotechnici z neďalekého mesta Darmstadt ukončili zneškodňovanie bomby o 01:30 h, čo znamená, že ulice boli opätovne sprístupnené a hostia sa mohli vrátiť do svojich hotelov. Stavebné práce na frankfurtskom medzinárodnom letisku - najväčšom v Nemecku - sú súčasťou nového developerského projektu s názvom Gateway Gardens, v ktorom sa budú nachádzať kancelárie, hotely a maloobchodné prevádzky. Začiatkom mesiaca viedol nález 1,8-tonovej nevybuchnutej bomby z druhej svetovej vojny k evakuácii 60.000 ľudí vo frankfurtskej miestnej časti Westend. Jedna z najväčších evakuačných akcií v povojnových dejinách Nemecka sa dotkla aj pacientov miestnych nemocníc a veľkého počtu seniorov. Podobné operácie sú v Nemecku bežné aj 72 rokov po skončení druhej svetovej vojny.


Dopravná hádanka: Kto má prednosť na priechode pre chodcov? (riešenie)

So začiatkom školského roka treba na priechodoch dávať pozor.

Pravidlá cestnej premávky sú napísané tak, že chodec je ten, ktorý ťahá za kratší koniec. Môže sa dokonca zdať, že zákon o cestnej premávke chráni priechody pre chodcov viac, než chodcov samotných. Prejdeme si teda všetky príkazy a zákazy, ktoré pre vodičov a chodcov platia na priechodoch. V prípadoch nižšie vždy hovoríme o priechodoch, ktoré nie sú riadené semaforom - pretože na riadených prechodoch majú autá jednoducho červenú. Zákon o cestnej premávke hovorí, že vodič musí dať prednosť chodcovi, ktorý vstúpil na vozovku a prechádza cez priechod pre chodcov. To neplatí pre vodiča električky. To znamená, že autá musia dať prednosť chodcom - spomaliť či zastaviť - až v momente, kedy vstúpia na vozovku. Púšťať chodcov, ktorí čakajú na kraji cesty je slušné a ohľaduplné, ale zákon to nevyžaduje. Ak vodič pred priechodom pre chodcov spomalí alebo zastaví, aby pustil chodcov, vodiči idúci rovnakým smerom sú takisto povinní spomaliť alebo zastaviť vozidlo. Vodič na prechode nesmie: Vo všeobecnosti tiež platí, že vodič je povinný dbať na zvýšenú opatrnosť voči cyklistom a chodcom, najmä deťom, osobám so zdravotným postihnutím, osobitne voči osobám, ktoré používajú bielu palicu, a starým osobám. Vodič nesmie ohroziť chodcov na chodníku alebo chodcov prechádzajúcich cez cestu, na ktorú vodič odbočuje, pri odbočovaní na miesto mimo cesty, pri vchádzaní na cestu a pri otáčaní alebo pri cúvaní. Chodec nesmie vstupovať na vozovku, a to ani pri použití priechodu pre chodcov, ak vzhľadom na rýchlosť a vzdialenosť prichádzajúcich vozidiel nemôže cez vozovku bezpečne prejsť. Chodci, ktorí prechádzajú cez priechod pre chodcov, musia brať ohľad na vodičov prichádzajúcich vozidiel najmä tým, že neprechádzajú jednotlivo, ale v skupinách. To platí aj voči vodičom odbočujúcim na cestu, cez ktorú chodci prechádzajú. Pri prechádzaní cez cestu je chodec povinný prednostne použiť priechod pre chodcov, nadchod alebo podchod. Na priechode pre chodcov sa chodí vpravo. Chodec nesmie vstupovať na vozovku, ak prichádza vozidlo s právom prednostnej jazdy; ak sa chodec nachádza na vozovke, musí takémuto vozidlu bez meškania uvoľniť priestor na prejazd. Chodec je povinný umožniť električke plynulý prejazd. Mimo priechodu pre chodcov sa smie cez vozovku prechádzať len kolmo na jej os. Chodci smú prechádzať cez vozovku mimo priechodu pre chodcov, len ak s ohľadom na vzdialenosť a rýchlosť jazdy prichádzajúcich vozidiel nedonútia ich vodičov na zmenu smeru alebo rýchlosti jazdy. Pred vstupom na vozovku sa chodec musí presvedčiť, či tak môže urobiť bez nebezpečenstva, a len čo vstúpi na vozovku, nesmie sa tam bezdôvodne zdržiavať ani zastavovať. To platí na priechode pre chodcov i mimo neho. Chodec nesmie prekonávať zábradlie ani iné zábrany. Chodci smú ísť po krajnici alebo po okraji vozovky najviac dvaja vedľa seba, ak tým najmä za zníženej viditeľnosti alebo za zvýšenej premávky neohrozia alebo neobmedzia cestnú premávku; to neplatí pre osoby, ktoré sa pohybujú po krajnici alebo po okraji vozovky na lyžiach, korčuliach, kolobežke, skejtborde alebo na obdobnom športovom vybavení, ktoré sa môžu pohybovať len v rade za sebou. Za zníženej viditeľnosti musí mať chodec idúci po krajnici alebo po okraji vozovky na sebe viditeľne umiestnené reflexné prvky alebo oblečený reflexný bezpečnostný odev.


Stranu Za ľudí exprezidenta Kisku už zaregistrovali

Koncom septembra strana pripravuje ustanovujúci snem.

BRATISLAVA. Ministerstvo vnútra v pondelok zaregistrovalo stranu exprezidenta Andreja Kisku Za ľudí. Agentúru SITA o tom informovali z tlačového oddelenia strany. Strana ďakuje všetkým 16-tisíc občanom, ktorí im pomohli svojím podpisom k registrácii. „Tisíce podpisov prišli v obálkach poštou od ľudí z celého Slovenska. Veľmi nás potešilo, že nám ľudia od začiatku takto aktívne vyjadrili podporu. Je to pre nás veľký záväzok a urobíme všetko preto, aby sme ich nesklamali,“ povedal Kiska. Slovensko dnes podľa strany Za ľudí stojí na križovatke a spolu s poslankyňou NR SR Veronikou Remišovou, bývalou europoslankyňou Janou Žitňanskou, primátorom Nitry Marekom Hattasom, bývalým organizátorom zhromaždení Za slušné Slovensko Jurajom Šeligom, starostom Spišského Hrhova Vladimírom Ledeckým, bývalou štátnou tajomníčkou ministerstva spravodlivosti Máriou Kolíkovou, primátorom Hlohovca Miroslavom Kollárom, diplomatom a riaditeľom think-tanku Carnegie Europe Tomášom Valáškom a mnohými ďalšími urobia všetko preto, aby ho zobrali z rúk neschopných politikov a vrátili ho všetkým ľuďom. „Všetci vidíme, čo sa okolo nás deje, vieme, že nás čaká dôležitý zápas a veľa práce. Chobotnica, ktorá tu vládne, musí skončiť. Ľudia majú už plné zuby rozkrádania štátu, korupcie, nefungujúceho zdravotníctva alebo nekvalitného školstva. Riešenia na tieto problémy máme v programe, ktorý onedlho predstavíme,“ dodal Kiska.Do parlamentných volieb zostáva ešte šesť mesiacov. „Budeme vytrvalo ukazovať, že politika sa dá robiť aj inak – odborne, slušne a za ľudí. Prvý dôležitý krok je za nami, strana Za ľudí je zaregistrovaná. Koncom septembra pripravujeme ustanovujúci snem. Potom budeme môcť naplno politicky fungovať a urobiť všetko preto, aby po voľbách bol zo Slovenska fungujúci štát, kde sa dobre žije všetkým ľuďom," uzatvára strana Za ľudí. Exprezident Andrej Kiska predstavil stranu Za ľudí a jej tváre v polovici júna. Kiska a ďalší predstavitelia vznikajúcej strany Za ľudí 5. augusta odovzdali podpisy nevyhnutné na registráciu strany na ministerstve vnútra. Nevyhnuté je nazbierať minimálne desaťtisíc podpisov od občanov, Za ľudí ich malo 16-tisíc. Podpisy podľa Kisku vyzbierali za tri týždne. Kiska avizuje, že strana bude stredová.


STĹPČEK ŠÉFREDAKTORKYRobert Kaliňák nebude odchádzať sám

Ficova vláda sa otriasa v jednoznačnom odkaze: slušnosť a morálka v politike nie sú len otravnou zábavkou novinára

Robert Kaliňák zjavne nebude z vlády Roberta Fica odchádzať sám. Dnes koaličný partner žiada predčasné voľby. Most-Híd si uvedomil, že povestná stabilita, ktorú Fico nervózne núka, môže mať priveľkú cenu. Takú, ktorú zo seba politici pred svojimi voličmi nezmyjú. Niektorí vidia hystériu alebo stratu stability, iní zas šancu na nastavenie novej, vyššej morálnej latky. Lebo tá súčasná je beznádejne nízko. Kedykoľvek ju môžu prekročiť ľudia s väzbami na mafiu, tí s politickou svojvôľou, ktorým obskúrni podnikatelia robia domovníkov. Ktorí namiesto ospravedlnenia vyťahujú Sorosa. Ale aj tí, čo by už zajtra odklonili národ od Európy a v ich dušiach tlieskajú malí fašisti. Či sú v opozícii, alebo v koalícii. Preto sa Ficova vláda otriasa v jednoznačnom odkaze časti národa: slušnosť a morálka v politike, verejný záujem a zodpovednosť za zlyhania nie sú len otravnou zábavkou novinára. Ale nádejou, že nie sme krajina odsúdená na menšie zlá.


Katalánsky národný deň Diada oslávilo v Barcelone 600-tisíc ľudí

Účastníci osláv vyjadrili podporu nezávislosti Katalánska.

BARCELONA. Okolo 600.000 ľudí, ktorí podporujú odtrhnutie Katalánska od zvyšku Španielska, sa v stredu zhromaždilo v Barcelone, aby oslávilo katalánsky národný deň Diada. Už o niekoľko týždňov, tento alebo na budúci mesiac, sa s napätím očakáva verdikt v súdnom procese proti 12 lídrom separatistického hnutia. Informácie priniesli agentúry AFP a AP. Počet účastníkov bol v stredu výrazne nižší než počas masového zhromaždenia v roku 2018, na ktoré prišiel asi milión ľudí. Podporovatelia osamostatnenia Katalánska od Španielska sa teraz zišli na veľkom námestí v katalánskej metropole Barcelona a prúdili tam zo všetkých častí tohto bohatého regiónu. Mnohí niesli vlajky alebo mali oblečené tričká, ktorými prejavovali podporu katalánskej nezávislosti. Sviatok Diada 11. septembra sa koná pri príležitosti pádu Barcelony do rúk španielskych síl vo vojne v roku 1714. Od roku 2012 sa stal aj dátumom, keď sa organizujú obrovské zhromaždenia sympatizantov katalánskej nezávislosti. Prieskumy verejnej mienky a väčšina výsledkov nedávnych volieb ukazujú, že 7,5 milióna obyvateľov Katalánska je zhruba rovnako rozdelených na zástancov a odporcov odtrhnutia regiónu od zvyšku Španielska. Úradujúci španielsky premiér Pedro Sánchez, ktorý sa od svojho vlaňajšieho nástupu do úradu snaží zmierniť napätie s Katalánskom, na Twitteri napísal: "Dnešok by mal byť dňom všetkých Kataláncov. Dňom cesty dialógu v medziach ústavy, harmonického spolunažívania, úcty a porozumenia." Tohtoročné zhromaždenie sa koná v čase, keď 12 katalánskych vodcov nevydareného pokusu o odtrhnutie regiónu od Madridu z roku 2017 čaká na verdikt najvyššieho súdu týkajúci sa viacerých obvinení, vrátane obvinenia zo vzbury. Lídrom hrozí v prípade usvedčenia niekoľko rokov väzenia a tvrdé tresty zrejme vyvolajú protesty katalánskej verejnosti. Politické strany podporujúce nezávislosť Katalánska sa ešte musia dohodnúť, ako zareagujú, ak najvyšší súd vydá nad obžalovanými lídrami verdikt "vinní". Za toto váhanie ich kritizujú radoví členovia a sympatizanti popredných separatistických zoskupení. Predseda regionálnej katalánskej vlády Quim Torra tvrdí, že verdikt potvrdzujúci vinu bude znamenať ďalšiu príležitosť na presadenie nezávislosti, hoci nekonkretizoval, aké kroky by chcel v tomto smere podniknúť. Ďalší separatistickí politici majú názor, že najlepším krokom je vyhlásiť regionálne voľby a pokúsiť sa tak zvýšiť zastúpenie stúpencov nezávislosti v katalánskom parlamente. Chceli by sa tiež sústrediť sa na získanie podpory nadpolovičnej väčšiny Kataláncov. Niektorí aktivisti však obviňujú všetkých svojich politických lídrov, že nepodnikajú konkrétne kroky na dosiahnutie tohto cieľa. Radikálni aktivisti vyjadrili svoj hnev aj hádzaním odpadkov a exkrementov na sídla separatistických strán.


Ostrov v Indonézii zasiahlo zemetrasenie, hrozí cunami

Zemetrasenie s magnitúdou 6,8 zasiahlo východ ostrova Sulawesi.

JAKARTA. Silné zemetrasenie s magnitúdou 6,8 zasiahlo v piatok oblasť pri východnom pobreží indonézskeho ostrova Sulawesi. Informovala o tom americká geologická služba USGS, ktorú citovali tlačové agentúry AFP a AP. Podľa indonézskeho geofyzikálneho úradu možno očakávať prívalové vlny cunami, a preto vydal výstrahu pred nimi. Otrasy spôsobili paniku medzi obyvateľmi, ktorí vybiehali von zo svojich domov a budov. Zemetrasenie nastalo v pomerne malej hĺbke 17 kilometrov, epicentrum sa nachádzalo ďaleko od mesta Palu, ktoré vlani v septembri zničilo zemetrasenie s magnitúdou 7,5 a následné vlny cunami. Zahynulo vtedy vyše 4300 ľudí.


Draghi: Ak uvalíte clá na spojencov, kto sú vaši nepriatelia?

Podľa šéfa ECB aktuálne Trumpove obchodné hrozby neveštia nič dobrého pre vzťahy medzi USA a Európskou úniou.

FRANKFURT NAD MOHANOM. Šéf Európskej centrálnej banky (ECB) Mario Draghi varoval pred nebezpečenstvom, ktoré predstavujú obchodné clá navrhované americkým prezidentom Donaldom Trumpom. Draghi dostal na tlačovej konferencii po zasadnutí Rady guvernérov otázku týkajúcu sa potenciálnych obchodných vojen a ich vplyvov na Európu. Šéf ECB nepredpokladá, že by Trumpom navrhované opatrenia bezprostredne výraznejšie zasiahli ekonomiku, vyjadril však širšie obavy. "Čo ma zaráža je, že nech si o obchode myslíte čokoľvek, naším základným presvedčením je, že o sporoch sa má diskutovať a riešiť sa majú v mnohostrannom rámci," povedal Draghi. "Jednostranné rozhodnutia sú nebezpečné." Podľa šéfa ECB aktuálne Trumpove obchodné hrozby neveštia nič dobrého pre doteraz zdravé vzťahy medzi USA a Európskou úniou (EÚ). "Je tu istá starosť alebo obava ohľadom medzinárodných vzťahov, pretože ak uvalíte clá na spojencov, človek začne premýšľať, kto sú vaši nepriatelia." Podľa predchádzajúcich vyjadrení sa zdá, že Trump by mal podpísať clá na dovoz ocele a hliníka ešte dnes 8. marca. Draghi tiež upozornil na to, že americký dolár v minulosti profitoval zo zavedenia obchodných reštrikcií na iné krajiny, ale nič nezaručuje, že sa to stane aj v budúcnosti. Najdôležitejšie podľa neho bude, aký budú mať clá vplyv na dôveru. Ak sa dôvera zníži, negatívne to ovplyvní infláciu aj rast.


Novou ombudsmankou je koaličná Mária Patakyová

Nominantka koaličného Mostu-Híd nahradí vo funkcii Janu Dubovcovú.

BRATISLAVA. Novou verejnou ochrankyňou práv bude Mária Patakyová. Rozhodli o tom v stredu poslanci Národnej rady SR, keď nominantke koaličného Mostu-Híd odovzdali v tajnej voľbe 75 hlasov. Patakyová nahradí vo funkcii Janu Dubovcovú, ktorej sa končí funkčné obdobie 28. marca. O post ombudsmana sa v stredu uchádzala aj nominantka SaS a OĽaNO-NOVA Janka Šípošová. Od poslancov získala 41 hlasov. Tretím kandidátom bol Anton Čulen, ktorého navrhla ĽSNS a nezaradený poslanec Peter Marček. Vo voľbe dostal Čulen 15 hlasov. Ombudsmanka Jana Dubovcová a jej kancelária je pripravená novozvolenej verejnej ochrankyni práv Márii Patakyovej poskytnú súčinnosť pri preberaní funkcie, úradu a agendy Kancelárie verejného ochrancu práv. Patakyová je prorektorka Univerzity Komenského (UK) v Bratislave pre legislatívu. Podľa navrhovateľov je uznávanou odborníčkou a autoritou v oblasti práva s dlhoročnými skúsenosťami doma i v zahraničí. V oblasti ľudských práv pôsobí ako zástupca UK v Európskom medziuniverzitnom centre, prostredníctvom ktorého sa realizuje študijný program zameraný na ľudské práva a demokratizáciu. Počas verejného vypočutia na pôde Výboru NR SR pre ľudská práva a národnostné menšiny povedala, že chce dohliadať na výkonnú moc, upozorňovať na nedostatky a obhajovať ľudské práva. Zároveň chce zachovať vysoký profesionálny štandard výkonu funkcie ombudsmana a podporiť jeho nezávislosť. "Inštitucionálna nezávislosť by mala byť dotvorená samostatnou rozpočtovou kapitolou pre kanceláriu verejného ochrancu práv," doplnila s tým, že chce posilniť spoluprácu s inštitúciami zameranými na ľudské práva. Patakyová sa chce zamerať na ochranu osôb obmedzených na slobode, na dodržiavanie ľudských práv seniorov a mieni sledovať aj prieťahy v súdnom konaní. Zdôrazňuje aj potrebu upozorňovať na kvalifikované nedostatky. Chce dosiahnuť rešpektovanie úradu ombudsmana. Koaličná kandidátka tiež vysvetľovala, prečo sa nezastala Zuzany Melicherčíkovej, bývalej zamestnankyne Univerzity Komenského, ktorá po upozornení na korupciu pri prijímacích pohovoroch prišla o prácu. Následne pracovala vo "fastfoode". Patakyová sa obhajovala nedostatkom informácií v tom čase. V otázke Dúhového Pride uviedla, že "nie je možné, aby sa v partnerských vzťahoch neposkytovala dôstojnosť". Patakyová zároveň ocenila prácu súčasnej ombudsmanky Jany Dubovcovej. Verejného ochrancu práv volí parlament na päť rokov z kandidátov, ktorých navrhne najmenej 15 poslancov. Za ombudsmana možno zvoliť občana Slovenskej republiky, ktorý v deň voľby dosiahol vek 35 rokov, má spôsobilosť na právne úkony v plnom rozsahu, je bezúhonný a jeho vzdelanie, schopnosti, skúsenosti a morálne vlastnosti dávajú záruku, že funkciu verejného ochrancu práv bude riadne vykonávať. Verejný ochranca práv nesmie byť členom politickej strany ani politického hnutia, musí mať trvalý pobyt na území Slovenskej republiky a súhlasiť s voľbou.


Podľa Merkelovej by mohol prejsť krátky odklad brexitu

Požiadavku komplikujú voľby do Európskeho parlamentu.

BRUSEL. Lídri Európskej únie (EÚ) by v zásade mohli schváliť krátky odklad brexitu, pokiaľ britský parlament budúci týždeň schváli dvakrát odmietnutú dohodu o vystúpení krajiny z európskeho bloku. Uviedla to nemecká kancelárka Angela Merkelová. Ak sa to však nestane, bude podľa jej slov možno potrebný ďalší summit EÚ. Britská premiérka Theresa Mayová sa bude vo štvrtok v Bruseli snažiť osobne presvedčiť európskych lídrov, aby schválili odloženie brexitu z 29. marca na 30. júna. To však komplikujú voľby do Európskeho parlamentu, ktoré sa budú konať 23. až 26. mája. "Môžeme v zásade splniť túto požiadavku, ak bude hlasovanie budúci týždeň pozitívne," povedala kancelárka nemeckým poslancom. Zdôraznila však, že únia sa musí postarať aj o to, aby bola zaručená legitimita eurovolieb. Merkelová tiež dodala, že ak britský parlament dohodu vyrokovanú s EÚ budúci týždeň neschváli, "ponecháme otvorené, či bude pred termínom odchodu potrebné ďalšie zasadnutie Európskej rady". Odloženie brexitu si vyžaduje schválenie od všetkých zvyšných 27 členských štátov únie.


Hodnota Bitcoin prudko klesá, stráca tak nedávne zisky

LONDÝN. Hodnota kybernetickej meny Bitcoin sa dnes prepadla o viac ako 20 percent a vrátila sa pod hranicu 1000 dolárov. Bitcoin tak stráca vysoké zisky z minulých týždňov a zaznamenáva najhlbšiu dennú stratu za takmer dva roky. Hodnota Bitcoin popoludní na európskej burze Bitstamp klesla na 885 dolárov za jednotku z ranných asi 1130 dolárov. Zostúpila tak najnižšie od 25. decembra, uviedla agentúra Reuters. Dnešný prepad hodnoty Bitcoin je reakciou trhu na nedávne prudké zisky. Začiatkom týždňa sa Bitcoin prvýkrát za tri roky vyšplhal nad 1000 dolárov a v stredu vystúpil na trojročné maximum 1130,90 dolára, čo bolo len asi 24 dolárov pod rekordným maximom. Za celý minulý rok Bitcoin získal 125 percent. Bitcoin vznikol v roku 2009 ako alternatíva oficiálnych mien a počas rokov sa presadil ako popredná kybernetická mena sveta. Vytvára ju sieť počítačov so špecializovaným softvérom, naprogramovaným tak, aby uvoľňoval nové virtuálne mince stabilným a postupne sa spomaľujúcim tempom. Celková hodnota Bitcoin v obehu je teraz na rekordnom maxime nad 16 miliardami dolárov. Kurz Bitcoin zostáva v porovnaní s oficiálnymi menami veľmi nestabilný, jeho najvýraznejšie jednodňové výkyvy sa vlani pohybovali okolo desať percent. Nestálosť Bitcoin sa však výrazne znížila oproti roku 2013, kedy jednodňové výkyvy dosahovali až 40 percent. V minulom roku kurz Bitcoinu podporil silnejší dopyt v Číne, ktorá bol dôsledkom oslabovanie čínskeho jüanu. Ten vlani stratil oproti doláru sedem percent a viedol si najhoršie za viac ako 20 rokov.


PÍŠE MÁRIUS KOPCSAYTeroristi 11. septembra 2001 nezničili Západ. Dnes sa to darí niekomu inému

Nielen táto krajina, ale celá Európa je zrazu iná, plná strachu, nedôvery, zlosti.

Autor je komentáror SME a spisovateľ Je to útok šialencov alebo začiatok nového globálneho konfliktu? Budú takéto katastrofy na dennom poriadku? Je to ohrozenie či dokonca koniec západnej civilizácie? Všeličo sa ľuďom premietalo v hlavách, keď videli v priamom prenose, ako sa rúcajú newyorské dvojičky a v ich troskách zomierajú nevinní ľudia, čo šli ráno nič netušiac do práce. „Volala som s našimi, nakupujú si cukor a múku, vraj bude vojna,“ vravela vtedy istá novinárka. „Mne je ich velice lúto tých nevinných ludí,“ komentoval vtedajšiu tragédiu sused, alkoholik, dôchodca a agresívny volič SNS. „Ale tý Američany si to zaslúžili!“ Neraz premýšľam nad tým, ako by sa k veci staval dnes. Po pätnástich rokoch. Bol by nepochybne v tábore tých, ktorí nedôverujú USA a NATO. Alebo by bol na strane spoluobčanov, ktorí v každom Arabovi či moslimovi vidia teroristu s bombou? Nenávisti je dnes dosť, možno aj toľko, ako jej bolo koncom tridsiatych rokov, len zatiaľ chýba vodca, ktorý by jej tok vedel presmerovať do ničivej a mohutnej rieky. Pravdepodobne „aj, aj“. Ak sa totiž niečo po pätnástich rokoch od 11. septembra 2001 predsa len podarilo, potom úspešne zjednotiť tento typ ľudí. A ukázať, že sa západná civilizácia dá ohroziť oveľa efektívnejšie. Nie, dnes už nie je nutné, aby teroristi zložitou cestou absolvovali kurzy pilotov, naučili sa riadiť lietadlá a predviedli hrozivú leteckú šou s rekordnou sledovanosťou, nevídaným počtom obetí a obrovskou koncentráciu zúfalstva v priestore a čase. Takže ak už sú v spojitosti s 11. septembrom v kurze rôzne konšpiračné teórie, predstavme si napríklad takúto: Teroristi alebo – keďže nejde o teroristov v tradičnom zmysle slova, nazvime ich „manažérmi zla“ – sa zacielia na malú nesvojprávnu a zaostalú  stredoeurópsku krajinku, ktorá akurát dokáže montovať autá a kupovať ropu a plyn. Akí ľudia v nej žijú? Ľudia nenávidiaci Ameriku. Džgajú sa hamburgrmi, americkými filmami, v USA žije asi 1,2 milióna ich krajanov, ale nenávidia ich. Potom ľudia milujúci komunizmus, predsa len, väzby státisícov členov KSS či spolupracovníkov ŠtB ani po štvrťstoročí nepustia. Argumentom nie je ani niekoľkonásobne vyššia životná úroveň tam, kde komunisti ani sekundu nevládli. A tých našich smiešnych 70-tisíc prenasledovaných, väznených či popravených? V porovnaní s 80 až  sto miliónmi mŕtvych v celosvetovom meradle je to kvapka v mori. Potom tu ešte žijú nacionalisti (nenávidiaci raz Čechov, potom Maďarov a teraz Arabov či moslimov), klérofašisti a ľudia milujúci Rusko. Nech prehovorí facebookový hlas ruského trolla: „...obrovská sila krajín BRICS urobila Rusov ešte silnejšími a zomknutejšími v tomto nespravodlivom boji. Taktika a skvelý duch šachistu p. V. V. Putina sa jednoznačne prejavil... a vypálil všetkým agresorom rybník. Verím, že sa mu bude takto dariť aj naďalej.“ Najsilnejšou skupinou sú ľudia frustrovaní vývojom za posledných desať alebo celých 26 rokov – a to sú takmer všetci, stačí im už len vsugerovať, že problém nemá riešenie, niet vlády, ktorá by im vyhovovala, že je celkom jedno, koho budú voliť, že demokracia ako taká nemá zmysel, ani EÚ, ktorá nás korumpuje eurofondmi. Napokon aj podľa správy Českej BIS patria k nástrojom manažérov zla „informačné a dezinformačné zahltenie publika, relativizácia pravdy a objektivity, presadzovanie motta ‚všetci klamú‘“. Všetky tieto skupiny ľudí sa odrazu manažérom zla darí spájať do jedného šíku. Ostrovčeky sa zlievajú do pevniny. Zlieva ich dohromady výdatná a presne cielená propagandistická masáž. Množstvo emocionálnych stimulov v nich utvrdzuje pocit, že tvoria mohutný prúd, že sú väčšinou v spoločnosti, ktorá rozhoduje. „Pomaly budete v rámci tejto priehľadnej sorošovsko-bútorovsko-kiskovskej protiruskej propagandy v bratislavskej kaviarni poslednými mohykánmi. Ľudia sa začínajú prebúdzať a vaša mediálna masáž na nich prestáva zaberať,“ prehovára opäť typický hlas z tejto strany facebookovej barikády. Prieskum verejnej mienky naznačuje, že dielo manažérov zla sa darí. Síce len 12 percent Slovákov si želá byť súčasťou Východu, ale až 52 percent ľudí pritakávajúcich možnosti „medzi Východom a Západom“ je sľubným východiskom. Najmä ak sa podarilo geopoliticky rozleptať najsilnejšie ohnivko reťaze – priamo politickú reprezentáciu štátu. Doteraz platilo niečo ako široký zahraničnopolitický konsenzus, ale jednotlivé politické strany, ktoré tento konsenzus garantovali, miznú zo scény. V roku 2012 SDKÚ, v roku 2016 aj KDH, opozícia geopoliticky nevyhranená, vládna koalícia skorumpovaná a nedôveryhodná, áno, áno, mädlia si ruky manažéri zla, ešte aj čudesné nové strany v parlamente, plus extrémisti, ak sa aj nezmôžu na iné akcie, aspoň budú zaberať miesto niekomu inému, rozumnejšiemu a slušnejšiemu, už to je veľké poslanie. Treba skúšať. Kotleba za premiéra! Petícia za vystúpenie z EÚ alebo z NATO. Čo nevyjde dnes, môže vyjsť zajtra! Čo nevyvolá referendum, odhlasuje raz možno legitímne zvolená vláda. Koľko práce sa stihlo za posledné dva a či štyri roky! Nielen táto krajina ale celá Európa je zrazu iná, plná strachu, nedôvery, zlosti, a dokonca – čo bolo pred časom ešte nepredstaviteľné – prvá krajina opustila spoločnú palubu a odplávala cez kanál LaManche naspäť, ta odkiaľ prišla. Podobne sa to manažérom zla podarilo rozohrať na viacerých frontoch. Česko? Verejný priestor ovládol strach z utečencov a Zeman s Babišom. Vo Fínsku stačilo postrašiť migrantmi a prebudiť Odinových vojakov. V Rakúsku je v hre čierny Peter, prezidentský kandidát Hofer. Nemecko? Tradičný cieľ diverzných akcií počas studenej vojny s námahou vstrebáva milión migrantov, len tej nezničiteľnej Merkelovej treba viac dýchať na krk. Vo Francúzsku to istia teroristické útoky a Marine LePenová, v slobodomyseľnom Holandsku Wilders. No a Maďarsko, aká lahôdka, po ruke ide protieurópsky Orbán a pre istotu aj radikálny Jobbik. Radosť pozrieť! Nie al-Káide ale niekomu inému sa podarilo naštrbiť západné hodnoty a základy európskej jednoty – síce nie v priebehu pár hodín s rachotom a demonštratívnym masovým vraždením ako ozajstným teroristom pred pätnástimi rokmi – ale zato pomaly, účinne a hlavne nenápadne. Manažérom zla, ktorých tváre nepoznáme, len tušíme, že im šéfuje politik, čo sa nepozerá ďalekohľadom na oblohu, ale na svoje cvičiace vojsko. Manažérom zla sa podarilo zmobilizovať a dať do služieb svojho cieľa typ ľudí s elementárnou vnútornou túžbou spôsobiť škodu, vyvolať strach alebo aspoň rozruch. Typ ľudí, ktorí sa, len tak mimochodom, vyrojili a zviditeľnili práve po 11. septembri 2001 – a v reakcii na „antraxovú hrozbu“ začali hromadne rozosielať do sveta cukor alebo prací prášok v obálkach. Akokoľvek je to neuveriteľné, podobné poplachy sa dejú dodnes a aj na Slovensku. Ale oveľa viac „trendy“ je namiesto prášku v obálke šíriť posolstvá v internetových diskusiách a na sociálnej sieti. Tento druh sociálneho terorizmu nemá nič spoločné s normálnou oponentúrou voči dnešnému systému, voči sebectvu korporácií, konzumnému tlaku, korupcii, sociálnym nerovnostiam. Ide o čistú demontáž základných hodnôt, ktoré nám umožňujú prežívať roky a desaťročia bez vojny, koncentračných táborov, totalitných režimov. Ide o číru nenávisť, ktorá si na povel manažérov zla môže obliecť akúkoľvek uniformu... Lebo nenávisti je dnes dosť, možno aj toľko, ako jej bolo koncom tridsiatych rokov, len zatiaľ chýba vodca, ktorý by jej tok vedel presmerovať do ničivej a mohutnej rieky. A možno aj na nevedomé vrstvy našej psychiky ovládanej  kolektívnou psychológiou pribudol ďalší nános morálky, empatie, odolnosti voči davovému šialenstvu. Vedomie hraníc, ktoré nechceme prekročiť. A možno sa časť nevedomej energie presmerovala do virtuálnej reality. Ale ruku píšucu nenávistné posolstvá na klávesnici počítača a ruku vhadzujúcu volebný lístok do urny vedie ten istý mozog. Pomyselné dvojičky ako symbol civilizácie už padli. Stalo sa tak až teraz. Nenápadne, v tichosti a v ground zero po nich ostala otázka, čo bude ďalej. Tento text ste mohli čítať vďaka tomu, že platíte za obsah. Vážime si to.


AKTUALIZOVANÉAni Hitler nepoužil plyn ako Asad, vyhlásil Trumpov hovorca

Sean Spicer sa neskôr za výrok ospravedlnil.

WASHINGTON. Hovorca Bieleho domu Sean Spicer sa v utorok v americkej televízii CNN znovu ospravedlnil za svoj "nevhodný a necitlivý" výrok, že "ani Hitler neklesol tak hlboko a nepoužil počas druhej svetovej vojny chemické zbrane". Hovorca ním chcel odsúdiť sýrskeho prezidenta Bašára Asada za minulotýždňový útok chemickými zbraňami proti vlastným obyvateľom, ale prehliadol fakt, že Hitler používal plynové komory na vyhladenie Židov počas holokaustu. Na následnú otázku novinárky pre upresnenie, čo prirovnaním k Hitlerovi myslel, vysvetlil, že nacistický vodca nikdy chemický arzenál nenasadil spôsobom ako Asad. Hitler je však zodpovedný za vyhladzovacie tábory, kde nacistické Nemecko masovo likvidovalo predovšetkým židov v plynových komorách. "Mám na mysli sarín, nikdy plyn nepoužil proti vlastným ľuďom spôsobom, ako to robí Asad," vysvetlil Spicer. Novinári v sále k tomu povedali, že Hitler nervový plyn využíval pri holokauste. "Nie však ako Asad, ktorý plyn použil v mestách na nevinné obyvateľstvo," dodal Spicer. Spicerov výrok o Hitlerovi okamžite vyvolal ostré výčitky židovských organizácií a ďalších kritikov. Spicer, ktorý následne zaslal novinárom akreditovaným v Bielom dome písomné vyhlásenie, potom vystúpil ešte v spravodajskej televízii CNN a na ďalších amerických televíznych staniciach, kde svoju chybu bližšie vysvetľoval. V rozhovore pre CNN Spicer povedal, že jeho utorkové výroky neodrážajú názor prezidenta Donalda Trumpa. "Úprimne povedané, moje dnešné výroky boli chybné, necitlivé a nesprávne. Bol to z mojej strany trápny omyl," uviedol hlavný hovorca Trumpa. Počas druhej svetovej vojny sa síce chemické zbrane na bojiskách nepoužívali, ale podľa amerického Múzea holokaustu nacisti koncom roka 1939 experimentovali s jedovatým plynom - zabíjali ním psychiatrických pacientov a nazývali to "eutanázia". Neskôr používali mobilné aj stále plynové komory, pričom len v samotnom Auschwitzi bolo plynom usmrtených denne až 6000 Židov. Centrum Anny Frankovej pre vzájomný rešpekt, so sídlom v New Yorku, vyzvalo Trumpa, aby Spicera prepustil. Podľa centra hovorca poprel, že Hitler počas holokaustu zabíjal plynom Židov.


STĹPČEK ŠÉFREDAKTORKYNajviac milujú ľahostajnosť našu každodennú

Rozhovor s Mikloškom

Bratislavu zrušili

Protesty na východe

Stĺpček šéfredaktorky

Schutzov komentár

Nie sme naivní. Vieme, že nás čaká veľa práce. Taká, ktorú už nemôžeme nechať na ďalšie generácie. Lebo boj o slušnosť a čestnosť v politike už ďalší odklad v tejto krajine neunesie. Korupcia najviac miluje ľahostajnosť. Tú našu každodennú. A preto sa zľakli, lebo námestia zrazu vyvetrali zatuchnuté miestnosti, kde sa ich spôsob vládnutia rozmohol ako pleseň na vlhkej stene. A vďačnosť patrí každému jednému človeku, ktorý odvahou dodáva ďalším silu a svojím hlasom rozpúšťa tú ľahostajnosť. Boja sa pozornosti. Oprávnených nárokov verejnosti. Všetci tí, čo si mysleli, že s podstatou politiky, ako ju za posledné desaťročia nastavili, sme sa raz a navždy zmierili. A slogan „na Slovensku je to tak“ pripísali do zlatého fondu národa. Oni stále úplne neveria, že ak to minimum, čo teraz sľubujú – očista ministerstva vnútra, vyšetrenie vraždy Jána Kuciaka a jeho snúbenice a všetkých káuz, na ktoré novinári roky neúnavne upozorňujú –, nedodržia, tie námestia sa opäť naplnia. A dostanú svoje výpovede. A to bude stále len začiatok cesty. Keď budeme hľadať politikov, ktorí zvládnu demokraciu so všetkým, čo k nej patrí. Aj s jej duchom a hodnotami. Keď na úradoch, v školách, v nemocniciach ľudia budú dennodenne hovoriť nie ich mafiánskym praktikám: dosadeným straníckym kádrom, čo odborníkov odstrašia, korupcii, ktorá ich živí, a strachu, na ktorý sa spoliehajú. Nadovšetko však práve ľahostajnosti. Lebo to naozaj nie je boj na tri týždne.


STĹPČEK MARTINY JUHÁSZPrimátor musí byť manažér. Dobrý manažér

Tento rok sa v Bratislave nepostavil ani centimeter novej cyklotrasy.

Klasická výhovorka mesta je, že nemá peniaze. Na nájomné byty, na opravu ciest, na zeleň... V prípade cyklodopravy ich však tento rok malo (takmer milión eur!, čo je dvakrát viac ako vlani). Spolu s projektmi, plánmi a nákresmi. Napriek tomu sa v Bratislave nepostavil ani centimeter nového cyklochodníka. Maľba dvojkilometrovej zelenej trasy okolo historického centra na existujúce cesty, ktorá sa ťahá od roku 2011, sa dá naozaj len ťažko počítať za úspech pri tom, čo všetko mohlo v meste tento rok vzniknúť. Svedčí to len o jednom. Neschopnosti. Prečo by si inak hlavné mesto naplánovalo postaviť také trasy, kde nemá usporiadané pozemky a dobre vie, že naťahovačky s majiteľmi trvajú dlho? Kým sa s nimi dohodnú, mohlo postaviť iné trasy. Kandidátov je v meste dosť. Zdá sa však, že primátor je zlým manažérom. Medové reči totiž výsledky neobalamutia. Ak si to nevie spočítať sám, mal by si konečne na oddelenie dopravy nájsť takých ľudí, ktorí mu to povedia.


Pri leteckom útoku v Jemene zahynulo šestnásť ľudí vrátane siedmich detí

Útok vykonala koalícia vedená Saudskou Arábiou.

DUBAJ. Šestnásť ľudí vrátane siedmich detí prišlo v utorok o život pri dvoch leteckých útokoch v Jemene. Útoky vykonala koalícia vedená Saudskou Arábiou, ktorá bojuje proti povstalcom na juhu Jemenu. "Šestnásť ľudí vrátane žien a detí bolo zabitých a deväť ďalších zranených" pri koaličnom nálete na obydlie v provincii Dalí, povedal agentúre AFP jeden z miestnych predstaviteľov pod podmienkou anonymity. Iránom podporovaní húsíjskí povstalci odsúdili koalíciu za ich "pokračujúcu agresiu" voči jemenskému ľudu. Občianska vojna v Jemene sa začala v roku 2014, keď šiitskí povstalci dobyli hlavné mesto Saná. V roku 2015 sa do vojny zapojila medzinárodná koalícia pod vedením Saudskej Arábie, ktorá bojuje za to, aby sa legitímna jemenská vláda opäť dostala k moci. Prišli pritom o život desaťtisíce ľudí, väčšinou civilistov. Jemenský konflikt medzičasom prerástol do jednej z najhorších humanitárnych katastrof súčasnosti. Podľa OSN je väčšina obyvateľstva v Jemene odkázaná na humanitárnu pomoc a približne desať miliónov ľudí je iba "krok od hladomoru".


Veľká cena Ruska: Bottas po prvý raz víťazom, Ferrari druhé a tretie

Jazdcov trápila technika, Alonso ani nevyštartoval.

SOČI. Fínsky jazdec tímu Mercedes Valtteri Bottas si v nedeľňajšej Veľkej cene Ruska pripísal premiérové víťazstvo v motoristickej formule 1. Dvadsaťsedemročný rodák z Nastoly vďačí za prvý triumf v kariére skvelému štartu, keď sa z tretieho miesta dostal pred oboch pretekárov Ferrari Kimiho Räikkönena a Sebastiana Vettela. Nemec potom síce stíhal fínskeho nováčika vo farbách Mercedesu, v tesnom závere sa však Bottas dokázal udržať na čele. Piloti Scuderie napokon skončili na stupňoch víťazov, Vettel prišiel do cieľa na druhej priečke, Räikkönena klasifikovali na tretej pozícii. Úradujúci vicemajster sveta a Bottasov tímový kolega Lewis Hamilton nepredviedol počas veľkej ceny optimálny výkon a napokon finišoval štvrtý. Bottas oslavuje víťazstvo v F1 po predchádzajúcich jedenástich pódiových umiestneniach, ktoré zbieral od sezóny 2011. Vettel napriek druhému miestu zvýšil náskok v šampionáte pred Hamiltonom na 13 bodov. Nasledujúce preteky sa uskutočnia o dva týždne v španielskej Barcelone. V závere zahrievacieho kola odstavil svoje auto na trati Alonso z McLarenu a preteky sa pre neho skončili skôr ako začali. Bottas predviedol vynikajúci štart, keď sa z tretej pozície dostal cez obidva monoposty Ferrari na prvé miesto. V druhej zákrute úvodného kola sa dostali do kolízie Grosjean (Haas) s Palmerom (Renault) a na trať vyšiel safety car. Od štvrtého kola sa jazdilo opäť naplno, Bottas sa s prehľadom udržal na čele. Následne musel odstúpiť Ricciardo (Red Bull) pre problémy so zadnými brzdami. Bottas naďalej jazdil rýchle kolá, v 10. kole mal pred Vettelom náskok 3,1 sekundy, v 25. to bolo 3,3 s. Z popredných pilotov zamieril v 27. kole ako prvý do boxov líder Bottas. Po prestriedaní všetkých jazdcov zo špice zostalo poradie nezmenené. Vo vedení bol Bottas pred Vettelom a Räikkönenom, Hamilton figuroval na štvrtej priečke. Pätnásť kôl pred koncom Vettel zaostával za Bottasom o 4,3 sekundy. Fínsky nováčik Mercedesu potom v 13. zákrute poriadne prebrzdil svoje predné pneumatiky a prišiel o značnú časť náskoku, 10 kôl pred cieľom viedol pred Vettelom len o 1,3 sekundy. Nemec v závere poriadne tlačil na Bottasa, ale už sa pred neho nedokázal dostať. Pretek sme sledovali online. SOČI. Nemec Sebastian Vettel vyštartuje z prvého miesta na nedeľňajšej Veľkej cene Ruska, štvrtom podujatí tohtoročného seriálu MS F1. Jazdec Ferrari triumfoval v sobotňajšej kvalifikácii v traťovom rekorde 1:33,194 min a získal svoju 47. pole position v kariére, prvú od septembra 2015. Líder šampionátu na 5,848 km dlhom okruhu v Soči predstihol o 59 tisícin sekundy svojho tímového kolegu Kimiho Räikkönena. Prvýkrát od VC Francúzska v roku 2008 tak bude prvý rad na štarte patriť výlučne jazdcom Ferrari. Z druhého radu vyštartujú piloti Mercedesu, tretí skončil v kvalifikácii ďalší Fín Valtteri Bottas (+0,095), štvrtý bol trojnásobný majster sveta Brit Lewis Hamilton (+0,573). Vettel vyjazdil prvú pole position pre Ferrari od VC Singapuru 2015 a ukončil sériu 18 kvalifikačných víťazstiev Mercedesu. Nemec, ktorý vyhral v úvode sezóny preteky v Austrálii i Bahrajne, má na čele šampionátu sedembodový náskok pred Hamiltonom. výsledky kvalifikácie na VC Ruska: 1. Sebastian Vettel (Nem./Ferrari) 1:33,194 min., 2. Kimi Räikkönen (Fín./Ferrari) +0,059 s., 3. Valtteri Bottas (Fín./Mercedes) +0,095, 4. Lewis Hamilton (V.Brit./Mercedes) +0,573, 5. Daniel Ricciardo (Austr./Red Bull) +1,711, 6. Felipe Massa (Braz./Williams) +1,916, 7. Max Verstappen (Hol./Red Bull) +1,967, 8. Nico Hülkenberg (Nem./Renault) +2,091, 9. Sergio Perez (Mex./Force India) +2,143, 10. Esteban Ocon (Fr./Force India) +2,236


Sakovej návrh vyvolal diskusiu, vláda rokovanie o novele odložila

Nezhody vznikli pri určovaní dĺžky funkčného obdobia prezidenta polície.

BRATISLAVA. Novelou zákona o Policajnom zbore, ktorá má meniť spôsob voľby prezidenta Policajného zboru alebo šéfa policajnej inšpekcie sa v stredu vláda zaoberať nebude. Ako po príchode na zasadnutie kabinetu uviedol predseda vlády Peter Pellegrini, okolo ohlasovaných zmien je stále veľa diskusie a z odborných kruhov zaznievajú kritické hlasy. "Naozaj sa vedie vážna odborná diskusia o tom, či zvoliť formu toho sedemročného obdobia a nejakým spôsobom zafixovania toho policajného prezidenta alebo aby to bolo nejakým spôsobom flexibilné, aby mal nový minister možnosť obklopiť sa ľuďmi, ktorým dôveruje," povedal premiér. Podľa neho platí záväzok, že od 1. januára 2019 by mal byť šéf polície vyberaný novým spôsobom. "Chceme si nechať čas na diskusiu," dodal predseda vlády s tým, že cíti od odbornej verejnosti, že súčasný návrh nepovažujú za najšťastnejší. Je potrebné nájsť zhodu na dĺžke funkčného obdobia policajného prezidenta. Uviedla to po rokovaní vlády ministerka vnútra Denisa Saková. Podľa Sakovej je dĺžka funkčného obdobia policajného prezidenta jediným závažným rozporom, ktorý v tejto veci treba doriešiť. Rezort pôvodne navrhoval pre novozvoleného šéfa polície funkčné obdobie sedem rokov.Pokiaľ ide o iné námietky zo strany odbornej verejnosti, podľa Sakovej ministerstvo upustilo napríklad od pôvodne navrhovanej vekovej hranice 40 rokov pre kandidátov na funkciu policajného prezidenta. "Taktiež sme upustili od požiadavky, že nový volený policajný prezident musí mať 15 rokov odslúžené v Policajnom zbore, ale znížili sme to na 10 rokov," dodala s tým, že rezort sa snažil nájsť kompromisy vo všetkých otázkach, v ktorých sa kompromis dal nájsť. Podľa tieňového ministra vnútra za OĽANO Gábora Grendela ľudia právom očakávajú zmenu a nie len zmenu vo vláde či v parlamente, ale aj zmenu v bezpečnostných zložkách a na čele Policajného zboru tak, aby mohla byť na Slovensku znovu nastolená spravodlivosť. "Lenže to nebude možné, ak policajného prezidenta pre budúcu vládu vyberie Robert Fico, Robert Kaliňák či Denisa Saková," konštatoval Grendel. Informoval o tom hovorca OĽaNO Matúš Bystriansky. Novelou zákona o Policajnom zbore sa v stredu vláda nezaoberala. "Dôvod na radosť tu však určite nie je, pretože nejde o definitívne rozhodnutie koaličných partnerov, ale len o dočasné stiahnutie tohto návrhu. Preto tento návrh určite nepodporíme, a ak ho napriek kritike koalícia Smer, SNS a Most-Híd schváli, bude to jeden z prvých zákonov, ktorý po najbližších parlamentných voľbách bude musieť nová vláda zmeniť," povedal Grendel. Naďalej podľa premiéra platí plán, že nového policajného prezidenta budú voliť po novom od januára 2019. Stihnúť sa to dá, keďže parlament ešte bude zasadať do konca roka trikrát. Novela zákona o Policajnom zbore počítala s tým, že policajného prezidenta by naďalej vymenúval minister vnútra, ale na základe výberového konania a len s odporúčaním parlamentného brannobezpečnostného výboru. Na vymenovanie policajného prezidenta má byť teda potrebná zhoda výberovej komisie, výboru pre obranu a bezpečnosť a ministra vnútra. Zmeny sa majú dotknúť aj policajnej inšpekcie, vznikne Úrad inšpekčnej služby. Na rozdiel od novely zákona o Policajnom zbore, zmeny vo výbere ústavných sudcov by vláda v stredu schváliť mala. "Tá úprava je určite lepšia a vytvára prísnejšie podmienky na voľbu ústavných sudcov, ako je dnes, takže je to určite posun k lepšiemu." Premiér na rokovaní neočakáva turbulentné momenty. "Myslím, že vláda bude bezproblémová. Na koaličnej rade sme si prešli všetky otvorené otázky a nemyslím, že by mali vzniknúť turbulentné momenty," povedal. Ani jeden z koaličných partnerov dnes podľa neho nemá pocit, že by chcel opustiť koalíciu.


Električková trať v Karlovej vsi dostala zelený koberec

Rekonštrukcia karlovesko-dúbravskej radiály pokračuje.

V bratislavskej Karlovej vsi pokračuje rekonštrukcia karlovesko-dúbravskej električkovej radiály. Robotníci tu v týchto dňoch vysadili na časť vynovenej trate zelený koberec zo sukulentných trvaliek.


Daňový bonus nebude odstupňovaný podľa počtu detí

Poslanci OĽaNO podľa vzoru krajín V4 navrhovali, aby sa aj na Slovensku daňový bonus odvíjal od počtu detí.

BRATISLAVA. Poslanci hnutia OĽaNO neuspeli s novelou zákona o dani z príjmov, v ktorej navrhovali odstupňovanie daňového bonusu podľa toho, či má pracujúci rodič - daňovník jedno, dve alebo tri a viac detí. Parlament počas utorkového hlasovania ich návrh odmietol. Podľa poslankyne OĽaNO Anny Verešovej má v súčasnosti v porovnaní s krajinami V4 už iba Slovensko na každé dieťa rovnaký daňový bonus v sume 21,56 eur mesačne, teda približne 260 eur ročne. "Daňový bonus na deti, teda daňové zvýhodnenie pre pracujúcich rodičov sa na Slovensku v tomto roku zvýšil iba o 1,80 eura oproti rokom 2013-2017," upozornila Verešová. Poslanci OĽaNO podľa vzoru krajín V4 navrhovali, aby aj na Slovensku bol daňový bonus "odstupňovaný" podľa počtu detí. "Konkrétne vyjadrené v číslach by to znamenalo, že rodič - daňovník by si mohol uplatniť daňový bonus 21,56 eura mesačne na prvé dieťa, avšak na druhé dieťa by to bolo už 43 eur mesačne a skoro 65 eur mesačne na tretie dieťa. To znamená, že pri troch deťoch by si rodič mohol znížiť daň z príjmov o skoro 130 eur mesačne," priblížila Verešová s tým, že v porovnaní so súčasným stavom by to predstavovalo dvakrát viac.


Sporting Lisabon chce pomenovať štadión po Cristianovi Ronaldovi

Po futbalistovi pomenovali už aj letisko.

LISABON. Lisabonský Štadión Josého Alvaladeho, na ktorom hráva svoje zápasy miestny futbalový klub Sporting, by zanedlho mohol niesť nový názov. Ako referuje portugalský denník O Jogo, vedenie Sportingu má tri alternatívy, pričom všetky súvisia s kapitánom majstrov Európy 2016 a 5-násobným najlepším futbalistom sveta Cristianom Ronaldom. Stánok, ktorý momentálne nesie meno zakladateľa tohto klubu, by sa mohol volať Arena CR7, Estadio Cristiano Ronaldo alebo Alvalade CR7. Klub už spustil prieskum, z ktorého má vzísť najoptimálnejší názov pre štadión, a s ktorým sa bude stotožňovať čo najviac fanúšikov Sportingu. Cristiano Ronaldo je odchovanec Sportingu Lisabon, v ktorého drese aj naskočil do seniorského futbalu. Po 34-ročnom rodákovi z Madeiry už v minulých rokoch pomenovali tamojšie letisko. V hlavnom meste ostrova má aj svoje múzeum a pamätník. Štadión s jeho menom by preňho predstavoval ďalšiu významnú poctu.


V Montane sa prevrátil kamión, uletelo z neho 133 miliónov včiel

WASHINGTON. Chyba amerického vodiča v štáte Montana viedla k prevráteniu kamióna, ktorého náklad - odhadom 133 miliónov včiel - sa rozletel po širokom okolí. V utorok o tom informovala tlačová agentúra DPA s odvolaním sa na miestne médiá. Z kamióna začalo po nehode unikať aj palivo, čo si vyžiadalo rýchlu reakciu záchranárov. Tí použili "autonómne dýchacie prístroje (s uzatvoreným okruhom), aby minimalizovali a znížili riziko dobodania žihadlami", uviedol zástupca šéfa hasičov Brian Nickolay pre televíznu stanicu KBZK. Spravodajská televízia NBC News informovala, že predstavitelia miestnych úradov vydali varovania z obáv o ľudí trpiacich alergiou na uštipnutie včelou. Pri havárii nikto neutrpel zranenia, dodali ešte miestne médiá. Na pomoc posádkam záchranárov povolali aj včelára. Stanica NBC hlásila, že majiteľ nákladu je ochotný dať tie včely, ktoré budú znovu odchytené, miestnym obyvateľom.


AKTUALIZOVANÉV Kamerune sa vykoľajil osobný vlak, najmenej 55 ľudí zahynulo

YAOUNDÉ. Najmenej 55 mŕtvych a 600 zranených si v piatok vyžiadala nehoda v Kamerune, pri ktorej došlo k vykoľajeniu osobného vlaku na jednej z hlavných železničných tratí. Informoval o tom kamerunský minister dopravy Edgard Alain Mebe Ngo'o, ktorého vyhlásenie priniesla agentúra AP. Kamerunský štátny rozhlas uviedol, že preplnený vlak sa vykoľajil v meste Eséka, ležiacom približne 90 kilometrov západne od metropoly Yaoundé. Davy rozhnevaných ľudí údajne neumožnili novinárom priblížiť sa k miestu nešťastia. Podľa predstaviteľov kamerunských železníc sa vo vykoľajenom vlaku viezlo až 1300 cestujúcich, zatiaľ čo bežne ich býva len zhruba 600. Nehoda sa stala v období, keď výdatné dažde spôsobili v tejto oblasti zosuvy pôdy.


Sulík prichádza o ďalšieho človeka. Jana Kiššová vystupuje z SaS

BRATISLAVA. Bola jediná z platformy Demokratické jadro, ktorej líder SaS Richard Sulík ponechal miesto na volebnej kandidátke. Nakoniec však Jana Kiššová zo strany odchádza. Svoj krok odôvodnila tým, že SaS je dnes inou stranou, než akú pomáhala budovať. "Dnešná SaS už nie je tou stranou, do ktorej som pred desiatimi rokmi plná ideálov vstupovala. Pre mňa tam vládne neznesiteľná atmosféra, v ktorej sa už nechcem ďalej dusiť," odôvodnila na facebooku platformy Demokratické jadro. Sulík Kiššovej rezervoval na kandidátke miesto číslo tri a bol ochotný počkať, kým si svoje rozhodnutie nekandidovať nerozmyslí. Kiššová opakovane hovorila, že v prípade, ak nebudú na kandidátke Ľubomír Galko, Jozef Rajtár či Natália Blahová, kandidovať nebude. Sulík na Kiššovej odchod reagoval tým, že jej rozhodnutie oceňuje. Odvolal sa na to, že členov platformy dvakrát vyzval, aby stranu opustili. "Jana Kiššová je moja rodinná priateľka 17 rokov, a preto ma veľmi mrzí, že to takto dopadlo. Bohužiaľ, skupinka Demokratického jadra robila všetko pre to, aby to práve takto skončilo," povedal Sulík s tým, že platforma odmietla viacero návrhov dohôd, aby sa spor urovnal. Doplnil, že v pondelok neprišli ani na rokovanie Republikovej rady. "Je mi ľúto týchto ľudí," dodal Sulík. Na sobotňajšom nominačnom kongrese SaS delegáti schválili návrh Sulíkovej kandidátky, kde vzbúrenci z platformy nedostali miesta. Na kongrese takisto vylúčili zo strany Natáliu Blahovú. Odôvodnili to tým, že svojimi výrokmi škodí strane. Blahová sa už vzdala postu šéfky poslaneckého klubu. "Rozhodnutie Natálie Blahovej berieme na vedomie. Je to logický krok, ktorý súvisí s jej vylúčením zo strany SaS. Nového predsedu poslaneckého klubu si zvolia poslanci na stredajšom zasadnutí poslaneckého klubu," odkázal Sulík.


Prvým elektromobilom od Volva bude model XC40

Švédska automobilka Volvo pred časom informovala, že všetky jej modely budú do roku 2025 elektrifikované. Pravdivosť odvážneho výroku potvrdzujú už ich plug-in hybridné a mild-hybridné pohonné systémy, ktoré Volvo v súčastnosti využíva. Ďalším dôležitým krokom je pochopiteľne čistý elektromobil, ktorý na trh príde už tento rok. Vlajku tak ponesie obľúbené SUV XC40, ktoré sa vlani stalo európskym autom roka. Volvo XC40 stojí na modulárnej platforme CMA, ktorá síce ponúka pomerne veľkú variabilnosť (vďaka čomu je možné využitie plug-in hybridnej a mild-hybridnej technológie), no prechod na čisto elektrickú verziu bude predsa len znamenať ďalšie výrazné zásahy. Švédi si pritom veľmi dobre uvedomujú, že pre klientov značky Volvo je prvoradá bezpečnosť a tak ani v prípade elektrického modelu XC40, nenechávajú nič na náhodu. Podľa vedúcej bezpečnosti spoločnosti Volvo Cars - Malina Ekholma, bude elektrické Volvo XC40 jedným z najbezpečnejších vozidiel, aké kedy vyrobili. Akumulátor, ktorý má byť uložený v podlahe vozidla, napríklad dostane bezpečnostnú klietku z extrudovaného hliníka. Zosilnená bude tiež štruktúra celej karosérie. Výsledok niekoľkomesačného snaženia môžeme vidieť na prvých snímkach jednotlivých komponentov podvozku i samotného pohonu. Viac sa však dozvieme až pri premiére elektromobilu, ktorá je naplánovaná na 16. októbra.


SPP má záujem o aktíva firiem E.ON aj RWE

SPP by mohlo rozšíriť svoje portfólio klientov.

BRATISLAVA. Slovenský plynárenský priemysel (SPP), a. s., pozorne sleduje posudzovanie transakcie výmeny majetku medzi energetickými spoločnosťami E.ON a RWE, ktorú v súčasnosti posudzuje Európska komisia (EK). V prípade, ak by výsledkom transakcie bol predaj aktív týchto spoločností na Slovensku, v Českej republike alebo Maďarsku, SPP má záujem vstúpiť do rokovaní o ich nadobudnutí. Tento záujem už SPP oznámil obom spoločnostiam. Informoval o tom hovorca SPP Ondrej Šebesta. Uviedol, že získanie nových zákazníkov v oblasti dodávky plynu a elektrickej energie by SPP ako lídrovi trhu s energiami na Slovensku umožnilo rozšíriť súčasné portfólio s viac ako 1,3 milióna zákazníkmi na Slovensku a v Českej republike. SPP je pripravený posúdiť aj iné investičné príležitosti. Spoločnosť presadzuje novú rozvojovú stratégiu, v ktorej okrem dodávky energií, teplárenstva a projektov v oblasti energetických služieb venuje veľkú pozornosť mobilite, v rámci ktorej ponúka dopravným podnikom, dopravcom, ale aj fyzickým osobám ekonomicky efektívne riešenia na ekologickú dopravu. SPP je najväčším dodávateľom energií na Slovensku, ktorý v oblasti dodávky plynu priamo nadväzuje na viac ako 160-ročnú tradíciu slovenského plynárenstva a od roku 2012 pôsobí aj na trhu dodávky elektriny. Prostredníctvom dcérskej spoločnosti SPP CNG, s. r. o., ktorá v SR v súčasnosti prevádzkuje 9 verejných plniacich staníc, podporuje rozvoj využívania stlačeného zemného plynu (CNG) v doprave. Od roku 2014 je vlastníkom 100 % akcií spoločnosti SPP Slovenská republika, ktorá svoje akcionárske práva vykonáva prostredníctvom Ministerstva hospodárstva SR.


BBC otvorila najväčšiu pobočku mimo Británie

V novej pobočke v Keni bude pôsobiť takmer 300 novinárov BBC.

LONDÝN. Britská spravodajská stanica BBC otvorila v pondelok v kenskom hlavnom meste Nairobi svoju najväčšiu pobočku mimo Spojeného kráľovstva. V novej pobočke bude pôsobiť takmer 300 z celkového počtu 600 novinárov BBC pracujúcich v rôznych častiach Afriky. "Našou najvýznamnejšou investíciou bude školenie nasledujúcej generácie afrických reportérov a producentov na svetové normy," vyhlásila riaditeľka divízie BBC News Francesca Unsworthová. BBC dostala na rozšírenie prevádzky od britskej vlády 289 miliónov libier (329 miliónov eur). Produkčné vybavenie v nairobskej pobočke zahŕňa televízne štúdio a dve ďalšie vysielacie pozície, ako aj dve rozhlasové štúdiá a päť televíznych editačných systémov. Tento rok otvorila BBC ďalšiu veľkú prevádzku v nigérijskom hlavnom meste Lagos, kde majú sídlo tri nové jazykové služby. Zatiaľ čo v senegalskej metropole Dakar došlo k rozšíreniu francúzskej kancelárie BBC. Rozhlasová stanica BBC World Service otvorila svoju africkú pobočku v Nairobi v roku 1998. V súčasnosti vysiela v celkovo 12 afrických jazykoch, ako aj v angličtine. Oficiálne otvorenie novej prevádzky v Keni sa kryje so spustením nového televízneho biznisového programu Money Daily. Ide o jednu z niekoľkých nových šou, ktoré sa budú pripravovať v Nairobi.


SNS chcela kúpele rozvíjať, začala opakom

Opak rozvoja

Areál pod Tatrami pustn...

Stĺpček

Ústav pre pľúcne choroby v Novej Polianke zatvoril minister Gajdoš, ktorého nominovala SNS. Ohlasovala pritom rozvoj kúpeľníctva.

BRATISLAVA. Jedným z prvých opatrení súčasnej vlády v kúpeľníctve, ktorému vo svojom programe sľúbila "podporu a rozvoj“, je koniec ústavu v Novej Polianke. Od roku 1956 v ňom liečili astmu, tuberkulózu a alergie či diagnostikovali onkologické ochorenia dýchacích orgánov. V hodnotení pacientov skončila Nová Polianka ešte v roku 2013 na treťom mieste v kategórii najlepšie ostatné zariadenia. Pokyn zatvoriť Vysokošpecializovaný ústav pľúcnych chorôb vydal minister obrany Peter Gajdoš, nominant SNS. Práve tá pritom pred voľbami sľubovala rozvoj slovenských kúpeľov a tézu pretlačila aj do vládnych priorít. Gajdoš sa tak podľa hovorkyne strany Zuzany Kohútkovej rozhodol preto, že sa mu nepáčil plán na zmenu kúpeľov. „Vyjadril nesúhlas s návrhom predstavenstva spoločnosti Horezza na transformáciu prevádzky na klimatické kúpele a hotel,“ povedala. Minister, ktorý medzičasom už vymenil vedenie akciovej spoločnosti, ktorá ústav vlastní, však sľubuje, že kúpele ešte ožijú. Aké bude ich využitie, hovorkyňa ministerstva Daniela Capáková zatiaľ nevedela povedať. Vláda sľúbila, že zváži daňové zvýhodnenia a  ďalšie stimuly pre rozvoj domáceho kúpeľníctva. Konkrétne návrhy zatiaľ nepredložila. SNS hovorí, že na pláne sa pracuje, no podrobnosti zverejniť nechce. „Vzhľadom na to, že ide o zložitú problematiku a detaily sú v štádiu spracovávania, verejnosť bude o výsledku informovaná po ukončení všetkých záležitostí súvisiacich s touto témou,“ povedala Kohútková.   Šéf parlamentu a SNS Andrej Danko je s kúpeľníckym biznisom priamo prepojený, upozornil denník SME ešte v marci. Niekoľko rokov poskytoval právne služby majiteľovi popradského akvaparku Jánovi Telenskému. Dankova advokátska kancelária sídli na rovnakej adrese, akú majú firmy, v ktorých figuruje Telenský. Sídli tam aj Dankova bývalá spoločnosť Bluevision, ktorú v roku 2013 prevzal Richard Pichonský - riaditeľ popradského akvaparku. SNS mala v kúpeľoch aj viacero straníckych konferencií. Okrem akvaparku v Poprade využila aj hotel Kaskády pri Sliači, ktorý patrí bývalému poslancovi HZDS Karolovi Konárikovi. Jeho syn Karol Konárik mladší je poslancom za SNS v Banskej Bystrici a za stranu kandidoval aj v parlamentných voľbách. Premena liečební s finančnými problémami na kúpele s hotelom je zmenou celého konceptu, no nemusí byť nelegitímna, hovorí pre SME analytik DUŠAN ZACHAR z INEKO. Ako sa dá vysvetľovať náhly pokles záujmu o služby ústavu v Novej Polianke, ktorý ešte pred niekoľkými rokmi nemal o pacientov núdzu? „Neviem presne, o aké záujmy išlo v prípade tohto ústavu, ale za nízku obsadenosť postelí si môže primárne najmä poskytovateľ, niekedy externé faktory, ako napríklad zrušenie povinnej vojenskej služby. Samozrejme, sekundárne ovplyvňujú obsadenosť postelí aj zdravotné poisťovne, ktoré s liečebňami uzatvárajú zmluvy. Často však objemom uzatvorených zmlúv a cenami reagujú na úroveň poskytovanej zdravotnej starostlivosti a dopyt po zdravotníckych službách týchto zariadení. A problém nastáva, keď tieto ukazovatele klesajú.“ Zámerom manažmentu, pre ktorý ústav skončil, bolo premeniť ho na klimatické kúpele s hotelom. Je takýto model fungovania pre liečebne s finančnými problémami vhodný? „Kúpele s hotelom, kde hrajú nezanedbateľnú rolu priame platby od kúpeľných hostí, sú už iným "produktom" ako špecializovaný liečebný ústav, kde za liečbu pacientov platí prevažne zdravotná poisťovňa. Preto sa to ťažko porovnáva. Transformácia na kúpele s hotelom nie je záchranou špecializovaného liečebného ústavu, ale novým konceptom. Nemusí to byť hneď nelegitímne.“ Rozvoj kúpeľníctva ohlásila SNS a presadila ho aj do programu vlády. Ako sa pozeráte na zámer zaviesť daňové zvýhodnenia či ďalšie stimuly pre slovenské kúpele? „Vnímam to ako marketingovú a lobistickú PR akciu SNS, ktorá prinesie Slovensku viac škôd ako osohu. Ďalej sa pokrivuje daňový systém, stáva sa menej prehľadným a spravodlivým, zvýhodňuje sa nejaké odvetvie, diskriminujú iní konkurenti na trhu - zvyšuje sa neefektívnosť. A neefektívnosť nakoniec zaplatia platcovia daní a odvodov na Slovensku.“   Tento text ste mohli čítať vďaka tomu, že platíte za obsah. Vážime si to.


Rozhodol o tom žreb. Cibulková môže v osemfinále v Miami vyzvať víťazku z Indian Wells

MIAMI. Slovenská tenistka Dominika Cibulková už je v druhom kole dvojhry na turnaji v americkom Miami na Floride. Ako štvorka podujatia aj svetového rebríčka má v prvom kole voľno. V druhom kole sa stretne s úspešnou z duelu Japonky Misaki Doiovej s niektorou kvalifikantkou. Stanovil to nedeľňajší žreb. Na tretie kolo sa črtá súboj Cibulkovej s Chorvátkou Anou Konjuhovou a na osemfinálové štvré kolo s Ruskou Jelenou Vesninovou, čerstvo šampiónkou z porovnateľne významného turnaja na opačnom pobreží USA v kalifornskom Indian Wells. Zverenkyňa kapitána slovenskej fedcupovej reprezentácie Mateja Liptáka počas nasledujúcich dvoch týždňov teoreticky má v dosahu tretie miesto v hodnotení, sama je v dosahu troch hráčok. Cibulková sa v Miami predstaví jubilejný desiaty raz. Debutovala v sezóne 2007, v roku 2014 bola v semifinále, nestačila v ňom na Číňanku Na Li (5:7, 6:2, 3:6). Minulý rok prehrala v druhom kole so Španielkou Garbine Muguruzovou-Blancovou (7:6 /3/, 3:6, 5:7). Po zdravotných problémoch sa do akcie vracia Kristína Kučová, naposledy hrala v januári na Australian Open, kde prehrala v druhom kole s Lotyškou Anastasijou Sevastovovou. Teraz ju čaká Japonka Naomi Osaková a v prípade úspechu Rumunka Simona Halepová nasadená ako tretia. V dvojkolovej kvalifikácii je na programe v pondelňajšom 1. kole derby medzi Janou Čepelovou a Rebeccou Šramkovou. Jednotkou podujatia je nemecká líderka renkingu Angelique Kerberová, dvojkou Češka Karolína Plíšková. Pre zranené koleno absentuje domáca Serena Williamsová, víťazka edícií 2002, 2003, 2004, 2007, 2008, 2013, 2014 a 2015. Titul nebude obhajovať Bieloruska Viktoria Azarenková, ktorej sa krátko pred Vianocami narodilo dieťa. Jej nástupkyňa získa tisíc bodov do hodnotenia a prémiu 1 175 505 USD brutto.


Real je pripravený ponúknuť za Dybalu sto miliónov eur

Španielsky klub bude môcť pre trest nakupovať hráčov až v januári 2018.

TURÍN. Španielsky klub Real Madrid je pripravený ponúknuť sto miliónov eur Juventusu Turín za argentínskeho reprezentanta Paula Dybalu. S odvolaním sa na španielsky denník As o tom informoval portál football-italia.com. Ak Real naozaj chce získať Dybalu, bude sa o to pokúšať najskôr v januári 2018, pretože až vtedy uplynie trest za porušenie pravidiel o medzinárodných prestupoch a prvej registrácii neplnoletých hráčov. Dybala prestúpil do Juventusu v roku 2015 za tridsaťdva miliónov eur. V aktuálnej sezóne nastúpil jedenásťkrát, strelil štyri góly a na ďalšie dva prihral. V minulosti sa o čoskoro dvadsaťtriročného ofenzívneho stredopoliara zaujímal aj iný španielsky špičkový klub - FC Barcelona.


V Mexiku zabili ďalšieho novinára

MEXIKO. Ďalšou obeťou násilia z radov zamestnancov médií v Mexiku sa v sobotu stal rozhlasový novinár Jesús Ramos Rodríguez, ktorého zastrelili v reštaurácii v meste Emiliano Zapata v štáte Tabasco. Ramos bol moderátorom spravodajských relácií rozhlasovej stanice 99.9 FM, kde pracoval viac ako 20 rokov. Jesús Ramos Rodríguez je od začiatku roku 2019 už druhým novinárom zavraždeným v Mexiku. Prvou tohtoročnou obeťou vrahov sa stal 20. januára riaditeľ komunitného rádia Rafael Murúa Manríquez, ktorého telo sa našlo v priekope pri ceste medzi mestami Santa Rosalia a San Ignacio v štáte Baja California Sur. Murúa bol zaradený do vládneho programu na ochranu novinárov a ľudskoprávnych aktivistov. Mexiko je po Sýrii a Afganistane treťou najnebezpečnejšou krajinou na svete pre výkon novinárskeho povolania, konštatovala v decembri roku 2018 organizácia Reportéri bez hraníc. Od roku 2000 v Mexiku zabili viac ako 100 novinárov a vlani ich v rôznych častiach krajiny zabili desať. Veľká väčšina týchto vrážd zostáva nepotrestaná.


V Banskej Bystrici odstúpili ďalší traja kandidáti

Voliť favorita volieb Luntera odporučil len Kökény. Do diskusie prišiel prvýkrát aj Kotleba

BRATISLAVA. Boja o post banskobystrického župana sa vzdali ďalší traja kandidáti. Dva týždne pred voľbami do samosprávnych krajov ohlásili takéto rozhodnutie Ivan Saktor (nezávislý), Michal Kantor (Strana zelených Slovenska) a Vojtech Kökény (Strana rómskej koalície). Svoje rozhodnutie oznámili všetci traja v diskusnej relácii RTVS so všetkými kandidátmi. Po prvý raz do nej prišiel aj súčasný župan Marian Kotleba (ĽSNS), ktorý sa dosiaľ diskusiám vyhýbal. „Vzdávam sa v prospech demokracie. Demokracia je v tom, že príde veľa ľudí voliť a vyberie si takého kandidáta, akého bude chcieť,“ povedal bývalý primátor Banskej Bystrice Saktor s tým, že si je vedomý, že nemá šancu. S určitosťou však povedal, že favorita volieb Jána Lunetera (nezávislý) voliť nebude. Skupinu ľudí ako je poslankyňa OĽaNO Viera Dubačová či Lýdia Priehodová označil za „deštrukčnú suitu“, s ktorou má zlé skúsenosti. Naopak, Luntera odporučil voliť Kökény s odôvodnením, že to bude „v prospech zmien“. Poslený odstupujúci – Kantor odporučil svojim voličom za župana Igora Kašpera (nezávislý). „Najlepšie pozná kraj, pretože ho celý prešiel. Je tou najlepšou voľbou pre ľudí,“ zhrnul Kantor. V diskusii o budúcom banskobystrickom županovi dominovala téma nezamestnanosti a dopravy ale aj kritika súčasného župana Kotlebu. Toho nazval Kašper „tárajom“, a to najmä kvôli jeho nedodržaným sľubom spred štyroch rokov. Sľuboval vtedy, že vytvorí 10- až 15-tisíc pracovných miest. „Vyhovárať sa, že ste na svojej strane nemali poslancov, to ste dopredu vedeli,“ vyčítal Kašper Kotlebovi. Ten ako súčasný predseda samosprávneho kraja a zároveň poslanec parlamentu reagoval, že bez podpory zastupiteľstva mal obmedzené možnosti a že v programe „krompáče a lopaty“ sa mu podarilo zamestnať 90 až sto ľudí. Favorit volieb Lunter, ktorý mal podľa posledného prieskumu agentúry výrazný náskok pred županom a volilo by ho asi 50 percent ľudí, v diskusii venoval najväčšiu pozornosť nezamestnanosti. „Nemôžem sa stotožniť s tým, ako náš kraj vyzerá a kam sa uberá,“ povedal na adresu Kotlebu. Za príklad v zamestnávaní ľudí dal obec Spišský Hrhov na východe a avizoval tiež podporu regionálnym výrobcom. V prospech Luntera sa už vzdali aj kandidát SaS Martin Klus či nezávislý Stanislav Mičev. Ďalší nezávislý kandidát, Martin Juhaniak, ktorý je podľa prieskumov tretí so ziskom 9,4 percenta, sa s týmito prioritami stotožnil a doplnil, že by sa zasadil aj za zlepšenie dopravnej situácie, či rozvoj cestovného ruchu.


Rozpočtová rada aktuálne odhaduje výpadok príjmov

Aktuálny odhad vývoja príjmov verejnej správy je ešte negatívnejší ako prognóza z júna.

BRATISLAVA. Príjmy verejnej správy budú tento rok o vyše 240 mil. eur nižšie, ako predpokladá schválený rozpočet. Vyplýva to z júlových prepočtov analytikov Rady pre rozpočtovú zodpovednosť, ktorí aktuálne odhadujú výpadok príjmov z daní a odvodov oproti rozpočtu na úrovni 243 mil. eur. Tento odhad je tak ešte o takmer 60 mil. eur negatívnejší ako posledná daňová prognóza rezortu financií z júna tohto roka. „Najväčšie odchýlky súvisia s kategóriou ostatné dane, keďže v rozpočte je nesprávne zaznamenaný vplyv zavedenia eKasy a identifikačných látok v palivách a zároveň v apríli došlo k zrušeniu osobitného odvodu obchodných reťazcov,“ píšu analytici rozpočtovej rady. Zrušením osobitného odvodu obchodných reťazcov rozpočet prichádza o 150 mil. eur, vplyv eKasy a nanomarkerov v pohonných látkach odhadujú na 90 mil. eur. Horší vývoj oproti rozpočtu o vyše sto mil. eur očakáva rozpočtová rada aj pri dani z príjmu právnických osôb. Mierne horšie by mali byť aj príjmy zo zdravotného poistenia či spotrebných daní. Naopak, o viac ako 100 mil. eur by mal byť v porovnaní s rozpočtom vyšší výber dane z príjmov fyzických osôb a o necelých 30 mil. eur aj výber dane z pridanej hodnoty.


Rusko získalo zlato v štafete MS juniorov, Slováci skončili v domácom Osrblí desiaty

Finišujúci Lepeň si trúfal na lepší výkon.

OSRBLIE. Na MSJ v biatlone si v Osrblí zlato v pretekoch štafiet juniorov vybojovalo Rusko v zložení Said Karimulla Chalili, Ilnaz Muchamedzianov, Vadim Istamgulov a Vasilij Tomšin. Finišovalo v tesnom závese pred Nemeckom (+1,0) a Talianskom (+1,8), Slováci s Lukášom Ottingerom, Matejom Balogom, Tomášom Sklenárikom a Matejom Lepeňom dobehli na 4x7,5 km trati desiati (+3:45,4). Prvý úsek zvládol Ottinger medzi 22 štartujúcimi tímami s tromi dobíjaniami na 11. mieste, so stratou na vedúcu pozíciu Kazachstanu 1:00,4 min. Baloga po čistej "ležke" stiahol čoskoro stratu na 9. mieste už iba na 32,3 sekundy, po "stojke" s jedným dobíjaním sa dokonca posunul na 6. priečku a na odovzdávke mal manko od najlepších Nemcov 45,2 s, na tretie miesto iba 29,7 s. Sklenárik sa najviac zdržal s tromi dobíjaniami na streľbe ležmo a 10. priebežnú priečku si zlepšil s jedným dobíjaním po "stojke". Do záverečného úseku poslal Lepeňa na nádejnom 5. mieste, 44,7 s za vedúcim Ruskom a 37,8 s za tretím miestom. Finišujúci Lepeň s pomalším behom upútal najmä len jedným dobíjaním v "ležke", v stoji dobíjal tri razy a dobehol na 10. mieste. O medaily sa bojovalo až do posledných metrov v rozpätí prvých troch len 1,8 sekundy. Lepeň bol spokojný najmä s konečným umiestením, keď sa zmestil do top desiatky: ,,Streľba bola celkom fajn, bez trestného okruhu, no v závere mi došli sily, nohy mi tuhli, našťastie dopadlo to fajn. Trúfal som si však, vzhľadom na formu, na lepší výkon." ,,Ku koncu som mohol ísť aj cez Švajčiara, ale nohy nepustili. Bolo to tiež o zodpovednosti, tlak som cítil, chalani šli predo mnou super. V streľbe bolo dôležité, že som sa vyhol trestnému okruhu. Splnili sme základný cieľ, 10. miesto, takže sme celkom spokojní." Titul v pretekoch štafiet junioriek na MSJ v biatlone putoval do Francúzska. Trojica Camille Benedová, Sophie Chauveauová a Lou Jeanmonnotová na 3x6 km trati dominovala hlavne strelecky, Jeanmonnotová dobíjala v celkovej bilancii iba raz na úplne posledný terč. Druhé skončili Nemky (+15,1) a tretie Švédky (+36,6), Slovenky (Veronika Machyniaková, Veronika Haidelmeierová, Henrieta Horvátová) dobehli na 15. mieste (+4:40,5). Medzi 24 tímami sa usilovali Slovenky hlavne preniknúť do desiatky najlepších a Veronika Machyniaková s jedným dobíjaním začala na 10. mieste sľubne. Na druhom úseku Veronika Haidelmeierová mala najskôr stratu 40,7 sekundy za najlepším triom z Francúzska, a keď odovzdávala s dvoma dobíjaniami finišujúcej Horvátovej, manko na 15. mieste narástlo na 3:05,8. Horvátová s jedným dobíjaním v ležke a čistou streľbou v stoji už na viac ako na 15. miesto nemala, a to patrilo slovenské trio medzi najlepšie strieľajúce tímy. ,,Určite s tou streľbou sa dalo viac, no dievčatá boli silné, o dosť staršie, takže bolo ťažké sa s behom presadiť," reagovala na umiestenie Henrieta Horvátová a dodala: ,,Na prvom úseku odviedla Veronika Machyniaková dobrú prácu, dobíjala len raz, bežala fantasticky, Veronike Haidelmeirovej chýbala väčšia rýchlosť v behu, no streľbu mala fantastickú, no a mne sa bežalo lepšie ako predtým vo vytrvalostných pretekoch, snažila som sa najmä neklesnúť v poradí, aby sme dopadli čo najlepšie." Pred záverečným úsekom viedlo Francúzsko 15,3 sekundy pred Kanadou a 22,3 s pred Nemeckom, v cieli sa vďaka Jeanmonnotovej radovali Francúzky s bezpečným náskokom zo zlata. Štafety juniorov na 4x7,5 km: Slovensko Štafety junioriek na 3x6 km:


Na sociálnu ochranu dáva z Únie najviac Fínsko

Slovensko na sociálnu ochranu podľa predbežných údajov vynaložilo 15 percent HDP.

BRATISLAVA. Najväčší podiel vládnych výdavkov v Európskej únii smeruje na sociálnu ochranu a v roku 2015 bol na úrovni 19,2 % hrubého domáceho produktu (HDP). Po nich nasledujú výdavky na zdravotníctvo (7,2 % HDP), na všeobecné verejné služby (6,2 %), vzdelanie (4,9 %) a ekonomické záležitosti (4,3 %). Informoval o tom v pondelok štatistický úrad Európskej únie Eurostat. Podiel výdavkov na sociálnu ochranu bol najvyšší vo Fínsku, ktoré na túto oblasť vynaložilo 25,6 % HDP, a najnižší bol v Írsku (9,6 %). Osem členov EÚ, a to Fínsko, Francúzsko, Dánsko, Rakúsko, Taliansko, Švédsko, Grécko a Belgicko, vynaložilo na sociálnu ochranu prinajmenšom 20 % HDP. Naopak, menej ako 13 % HDP na sociálnu ochranu minuli Írsko, tri pobaltské štáty, Rumunsko, Cyprus, Malta a Česká republika. Slovensko na sociálnu ochranu podľa predbežných údajov vynaložilo 15 % HDP. Najviac na zdravotníctvo v roku 2015 vynakladali Dánsko (8,6 % HDP), Francúzsko (8,2 %) a Holandsko a Rakúsko (zhodne 8 %). Na Slovensku na zdravotníctvo v roku 2015 smerovalo 7,2 % HDP. Na školstvo v roku 2015 najviac dávali Dánsko (7 % HDP), Švédsko (6,5 %) a Belgicko (6,4 %). Na Slovensku to bolo 4,2 %. Na ekonomické záležitosti najviac vynakladali Grécko (8,9 % HDP) a Maďarsko (8,6 %). Na Slovensku to bolo 6,3 % HDP.


NAJPOPULÁRNEJŠIE VIDEÁTrnka sa pustil do SNS, Graus do humoristu Gašparoviča

Aké boli najpopulárnejšie videá na TV SME.

Akčná úderka Samo Trnka a Lukáš Kodoň sa pustili do SNS a dvojitého občianstva. O rok na to sa Pavol Graus obul do vtedajšieho prezidenta Gašparoviča. Vtedajšia hlava štátu sa ukázala ako veľký humorista, ktorému však nikto nerozumie. Zakázané ovocie chutí najlepšie, čo je zrejme dôvod, prečo to tento diel Screeneru dotiahol na prvé miesto najpopulárnejších videí na tv.sme.sk v máji 2012. Screener sa vytiahol aj o rok, lebo predstavoval seriály. Tie síce neboli zakázané, ale seriál je seriál a závislosť je závislosť. Prečo pán predseda nevedie súdnu radu? Mať občiansky preukaz stále pri sebe alebo nemať? To je otázka. Lepšie raz ochutnať, ako dvakrát vidieť. Ochutnali sme, či potraviny z Rakúska naozaj chutia inak ako tie, ktoré kupujeme na Slovensku. Sexuológ Ivan André hovorí, že bez sexu sa žiť dá. Najpopulárnejšie video všetkých čias na TV SME.


Obete útoku na olympiáde v Mníchove pripomína nový pamätník

Palestínska teroristická organizácia Čierny september zavraždila 11 členov olympijskej výpravy Izraela.

BERLÍN. Prezidenti Nemecka a Izraela, Frank-Walter Steinmeier a Reuven Rivlin, dnes v Mníchove odhalili pamätník obetiam útoku na izraelskú výpravu na letných olympijských hrách, ktorej sa v metropole spolkovej krajiny Bavorsko konali na jeseň roku 1972. O život vtedy prišlo 11 izraelských športovcov. Na slávnostnom odhalení pamätníka v mníchovskom olympijskom parku sa zúčastnili aj pozostalí po obetiach útoku spáchaného palestínskymi militantmi. Útok, ktorý sa odohral 5. septembra 1972, spáchalo osem členov palestínskej teroristickej organizácie Čierny september. Páchatelia najprv v olympijskej dedine zajali ako rukojemníkov izraelských športovcov, ktorých chceli vymeniť za Palestínčanov väznených v Izraeli a dvoch nemeckých ľavicových extrémistov zadržiavaných v Nemecku. V jednom z bytov v olympijskej dedine a pri pokuse o oslobodenie rukojemníkov na letisku Fürstenfeldbruck prišlo o život 11 Izraelčanov - piati atléti a šiesti tréneri. Zahynul aj jeden nemecký policajt. Zabitých bolo päť teroristov.